«Լուսավոր Հայաստան» խմբակցության պատգամավորներ Հրանտ Այվազյանն ու Սարգիս Ալեքսանյանը այսօր հրավիրվել են Հատուկ քննչական ծառայություն՝ Ազգային ժողովում տեղի ունեցած հայտնի միջադեպի առիթով բացատրություններ տալու: ՀՔԾ-ում ինչպես հայտնի է այս միջադեպով նյութեր են նախապատրաստվում: Լուրը մեզ հետ զրույցում հաստատեց Սարգիս Ալեքսանյանը: Ըստ տեսանյութի՝ նշված երկու պատգամավորները խորհրդարանում տեղի ունեցած զանգվածային ծեծկռտուքի ակտիվ մասնակիցներից էին, որոնք հետ են քաշում Էդմոն Մարուքյանի վրա թիկունքից հարձակված և գլխից բռնած իմքայլական Վահե Ղալումյանին, իսկ վերջինիս գետնին տապալվելուց հետո նրան ըստ տեսանյութի՝ ոտքով փորձում են հարվածել: Սակայն Սարգիս Ալեքսանյանը մեզ փոխանցեց, որ իրենք ոչ թե հարվածել են, այլ ընդամենը թույլ չեն տվել «հետագա զարգացումներ»։ «Տեսանյութից ակնհայտ երևում է, որ մենք Ղալումյանին հետ ենք քաշել, որ չշարունակի ու ստում են նրանք, ովքեր ասում են, թե ոտքով հարվածել են: Ես քիչ առաջ քննչական մարմնում էլ բացատրություն տվեցի, և համոզված եմ, որ որոշ ժամանակ հետո եզրակացություն կլինի ու կսպասեմ տիկին Մակունցի ներողությանը՝ իմ և պարոն Այվազյանի անունը անհարկի շահարկելու համար: Ես չեմ հարվածել, ընդամենը պաշտպանել եմ պարոն Ղալումյանին, որ հրմշտոցի ժամանակ ոտքի տակ չընկնի, եթե ուշադիր եք նայել, հետևից հրում էին: Ես ինձ թույլ չէի տա ընկածին խփել»: Հիշեցնենք, որ Իմ Քայլի ղեկավար Լիլիթ Մակունցը խորհրդարանի ամբիոնից առաջարկ հնչեցրեց ԼՀԿ-ի երեք պատգամավորներին վայր դնել մանդատները, խոսքը նշված երկուսի և Էդմոն Մարուքյանի մասին է, միայն այդ դեպքում իրենց մանդատներից կհրաժարվեն նաև Սասուն Միքայելյանը՝ միջադեպի հերոսը, և կողքից Մարուքյանին ապտակած Արտակ Մանուկյանն ու Վահե Ղղալումյանը:


Կահիրեում զբոսաշրջային ավտոբուսի մոտ տեղի ունեցած պայթյունի հետևանքով 17 մարդ վիրավորվել է: Այս մասին հաղորդում է Sky News Arabia լրատվականը։ Ըստ տեղեկությունների, վիրավորների թվում են 10 եգիպտացիներ և յոթ զբոսաշրջիկներ Հարավային Աֆրիկայից: Հիմնական վնասվածքները կոտրված ապակիներից են ստացել: Բոլոր վիրավորներին ցուցաբերվել է առաջին օգնություն: Ավտոբուսը ստացել է ոչ մեծ վնաս։ Ինքնաշեն պայթուցիկ սարքը գործի է գրվել Եգիպտական Մեծ թանգարանի տարածքում Գիզայի Բուրգերի մոտակայքում։


Նախագահական ընտրությունների առաջին փուլում մարդկային կուտակումներ կային, ի՞նչ վիճակ է հիմա ձեզ մոտ․ հարցրինք Արցախի՝ կորոնավիրուսի կանխարգելման աշխատանքները համակարգող հանձնաժողովի տեղեկատվական շտաբի ղեկավար Տիգրան Աբրահամյանին։ «Օպերատիվ շտաբը մինչ ընտրությունները և հետո էլ համալիր միջոցառումներ է իրականացնում՝ մի քանի ուղղություններով։ Կորոնավիրուսի դեպքեր այսօր էլ չունենք, վերջին 10 օրվա ընթացքում եղել են կասկածելի ախտանիշներով մարդիկ, սակայն չի հաստատվել»: Հոսպիտալնե՞ր եք ստեղծում, հյուրանոցներ վերապրոֆիլավորո՞ւմ։ «Առաջին հերթին լրակահավորում ենք բուժհաստատությունները, նաև՝ շրջաններում։ Ինֆեկցիոն բաժանմունքներ ենք ձևավորում, աշխատում ենք նաև մասնավոր հատվածի՝ հյուրանոցների սեփականատերերի հետ․․․ ցանկ ունենք՝ անհրաժեշտության դեպքում դրանք օգտագործելու համար»:


Տեղեկացնում ենք, որ Եվրոպական երկրորդ խաղերի գյումրեցի չեմպիոններն այսօր՝ հուլիսի 1-ին, վերադարձան հարազատ Գյումրի: Ժամը 19։30-ին քաղաքի մուտքի մոտ տեղի ունեցավ մարզիկների դիմավորման արարողությունը: Մինսկում անցկացված 2-րդ Եվրոպական խաղերում Հայաստանի 5 ոսկե մեդալներից երեքը նվաճել են գյումրեցիները՝ հունահռոմեական ոճի ըմբիշ, աշխարհի եռակի չեմպիոն, Եվրոպայի եռակի չեմպիոն, 2016 թվականի Ամառային Օլիմպիական խաղերի ոսկե մեդալակիր, Եվրոպական խաղերի չեմպիոն Արթուր Ալեքսանյանը, բռնցքամարտիկներ, 64 կգ քաշային կարգում հանդես եկած Հովհաննես Բաչկովն ու 49 կգ քաշային կարգում հանդես եկած Արթուր Հովհաննիսյանը:


«Ժողովուրդ» թերթը գրում է․ «Երեկ Ազգային ժողովի «Իմ քայլը» խմբակցությունը նիստ է անցկացրել և քննարկել առաջիկա անելիքները: Բանն այն է, որ այսօր խորհրդարանում պետք է հատուկ նիստ գումարվի Հայաստանում հաստատված արտակարգ դրությունը երկարացնելու համար, իսկ հունիսի 16-ին էլ մեկնարկելու է Ազգային ժողովի հերթական նստաշրջանը: Եվ այսօր պատգամավորները քննարկել են, թե ինչպես իրենց պետք է դրսևորեն վաղը և մյուս օրերին: «Ժողովուրդ» օրաթերթը գրել էր, որ թեժ օրեր են սպասվում, և պատգամավորներին զգուշացված է, որ արտահերթ նիստերը շատ են լինելու: Եվ, ահա, «Ժողովուրդ» օրաթերթի տեղեկություններով՝ երեկվա նիստի գլխավոր թեման կրկին եղել է «Բարգավաճ Հայաստան» կուսակցության զբաղեցրած դիրքը, և որոշվել է մի որոշ ժամանակ ավելի հանգիստ պահվածք դրսևորել: Եվ որոշվել է, որ այսօր կայանալիք հատուկ նիստի ժամանակ ևս չեզոք դիրք գրավեն, որևէ կերպ, որևէ քննադատական խոսք չհնչեցնեն ԲՀԿ-ի հասցեին և այնպես անեն, որ ամեն ինչ հանգիստ ընթանա: Իհարկե, սա այն դեպքում, եթե սադրանքներ կամ շատ քննադատական ելույթներ չլինեն: «Ժողովուրդ» օրաթերթը նաև տեղեկացավ, որ կենտրոնական գրասենյակում տեղի ունեցած նիստից հետո պատգամավորները քննարկումներ են ունեցել նաև խորհրդարանում և որոշել՝ ով պետք է ելույթ ունենա, ինչ հարց պետք է տան և այլն»: Առավել մանրամասն՝ թերթի այսօրվա համարում։


ԲՀԿ-ն չի մասնակցի ՍԴ նախագահ Հրայր Թովմասյանի լիազորությունները դադարեցնելու հարցի քվեարկությանը։ Այս մասին ԱԺ- ում լրագրողներին հայտնեց ԲՀԿ ղեկավար Գագիկ Ծառուկյանը․ «Հիմքերը շատ թույլ են, ժամկետների խնդիր կա»,- ասաց նա՝ կուսակցության իրավաբանների տեսակետը ներկայացնելով: Ծառուկյանը չհերքեց, որ հանդիպել է Փաշինյանի հետ, վստահեցրեց սակայն, որ քաղաքական հարցեր չեն քննարկել․ «Մենակ ներդրումների մասին ենք խոսել»։


Ճարտարապետ Աշոտ Գալստյանը իր ֆեյսբուքյան էջում գրում է . «Թող առիթից չօգտվի տխրահռչակ ճարտարապետների պալատը, իր մութ և մոնոպոլիստական գործերն առաջ տանելու համար, ով չգիտի պալատի հակասահմանադրական գործունեությունը՞ թե ինչպես հակասահամանադրորեն ստեղծվեց այն ՀՀԿ-ի և Երևանի գլխավոր քանդողի բարձր հովանավորությամբ, թե տարիներ շարունակ ում թելն է թելել, ումո՞վ է սնվել, ինչ փայաբաժնով է լռել ու վաճառվել, էլիտար շինթույլտվություններից մի ոսկոր է գցվել պալատի բերանը, Երևանի գլխավոր այլանդակողի հետ ինչ ջերմ հարաբերությունների մեջ է, ու հիմա էլ շարունակում է նույն ավանդույթները, ինչ մի լավ բան է արել պալատը մինչ այժմ, որ մի հուշարձանային շենքի քանդմանը խոչընդոտ հանդիսացավ՞ կամ գնահատական տվեց, ոչ մի, քանի որ քանդողներն իրենց թայֆից էին, իրենց կնքահոր հովանավորությամբ, պալատի միջուկ հանդիսացող ծերակույտը մինչև ողնուծուծը թաղված են կոռուպցիայի, ու անօրինականության մեջ, և, քանի որ Վերմիշյանն իրենց մարդը չէր, մեծ ուրախությամբ ընդունեցին այդ փաստը, և հիմա էլ ներկայանալով որպես հրեշտակներ, փորձում են օճառվելով օգտվել առիթից իրենց մութ ու սև գործերն առաջ տանել, ստեղծելով իրենց ճարտարապետական կոռումպացված մոնոպոլիան, որպես «Ծերունի ավազակներ»: Հեռացեք, և դաշտը թողեք ջահել, բանիմաց, եռանդուն եվ հոգով մաքուր ճարտարապետներին, թերևս իրենք կարողանան երկիրը հանեն այս քաղաքաշինական եվ ճարտարապետական ճգնաժամից, ճգնաճամ, որն ստեղծվել է տարիներ շարունակ միմիայն ձեր անգործության ու շահախնդրության շնորհիվ, պարոնայք պալատականներ»:


ՀՀ հատուկ քննչական ծառայությունում քննված քրեական գործի նախաքննության ընթացքում ձեռք բերված բավարար ապացույցների համակցությամբ հիմնավորվել է, որ Կոտայքի մարզի ընդհանուր իրավասության դատարանի դատավոր Գագիկ Հեբոյանը ՀՀ փաստաբանների պալատի փաստաբան Վահագն Դանիելյանի օժանդակությամբ ստացել է առանձնապես խոշոր չափերով կաշառք: Ըստ առաջադրված մեղադրանքների՝ դատավորն իր վարույթում քննվող քաղաքացիական գործով հայցվորի օգտին գործողություն կատարելու, այն է՝ վերջինիս 3.580.000 ՀՀ դրամ պետական տուրքը վճարելուց ազատելու դիմաց, 2019թ. մարտի 6-ին նրանից պահանջել է առանձնապես խոշոր չափերի՝ 1.714.160 ՀՀ դրամին համարժեք 3500 ԱՄՆ դոլար կաշառք: Քաղաքացու հետ սակարկելու արդյունքում Գագիկ Հեբոյանը նրա հետ վերջնական պայմանավորվածություն է ձեռք բերել հիշյալ գործողությունը կատարելու դիմաց 1.224.400 ՀՀ դրամին համարժեք 2500 ԱՄՆ դոլար կաշառք ստանալու վերաբերյալ: Խուսափելով կաշառքի առարկան անձամբ վերցնելուց և բացահայտվելուց՝ դատավորը դիմել է իր ծանոթ փաստաբանի՝ Վահագն Դանիելյանի օժանդակությանը. 2019թ. մարտի 27-ին հիշյալ քաղաքացին ԱԱԾ-ի կողմից իրականացված օպերատիվ-հետախուզական միջոցառման շրջանակներում 2500 ԱՄՆ դոլար կաշառքի գումարը տվել է փաստաբանին, ով նույն օրը այն փոխանցել է դատավորին: Առանձնապես խոշոր չափերով կաշառք ստանալու համար Գագիկ Հեբոյանին մեղադրանք է առաջադրվել ՀՀ քրեական օրենսգրքի 311-րդ հոդվածի 4-րդ մասի 2-րդ և 3-րդ կետերով: Դատավորի կողմից առանձնապես խոշոր չափերով կաշառք ստանալուն օժանդակելու համար Վահագն Դանիելյանին մեղադրանք է առաջադրվել ՀՀ քրեական օրենսգրքի 38-311-րդ հոդվածի 4-րդ մասի 2-րդ և 3-րդ կետերով: Գ. Հեբոյանի նկատմամբ որպես խափանման միջոց է կիրառվել կալանավորումը, իսկ Վ. Դանիելյանի նկատմամբ որպես խափանման միջոց ընտրված կալանավորումը 08.05.2019թ.-ին փոխարինվել է այլընտրանքային խափանման միջոց գրավով: Քրեական գործի նախաքննությունն ավարտվել է: Գործը մեղադրական եզրակացությամբ ուղարկվել է հսկողություն իրականացնող դատախազին՝ այն դատարան ուղարկելու միջնորդությամբ: Ծանուցում. ենթադրյալ հանցանքի մեջ կասկածվողը կամ մեղադրվողը համարվում է անմեղ, քանի դեռ նրա մեղավորությունն ապացուցված չէ ՀՀ քրեական դատավարության օրենսգրքով սահմանված կարգով՝ դատարանի՝ օրինական ուժի մեջ մտած դատավճռով: Հատուկ քննչական ծառայություն


Սիրիայի ժողովրդին մարդասիրական մասնագիտական օժանդակություն ցուցաբերելու նպատակով այսօր, փետրվարի 8-ին, հումանիտար ականազերծողներից, բժիշկներից և նրանց անմիջական անվտանգությունն ապահովող հայ մասնագետներից բաղկացած խումբը (ընդհանուր՝ 83 անձ) ժամանել է Սիրիայի Արաբական Հանրապետություն (ք. Հալեպ): Հայ մասնագետները Հալեպի բացառապես ռազմական գործողություններից զերծ բնակավայրերում ծավալելու են հումանիտար ականազերծման, բնակչության հակաականային իրազեկման, բժշկական ծառայությունների մատուցման մարդասիրական գործունեություն: Հայաստանի Հանրապետության կողմից Սիրիայի ժողովրդին մարդասիրական մասնագիտական օժանդակություն ցուցաբերելու որոշումը կայացվել է՝ հաշվի առնելով Սիրիայում և հատկապես Հալեպ քաղաքում ռազմական գործողությունների հետևանքով ստեղծված հումանիտար ծանր վիճակը, ՄԱԿ-ի Անվտանգության Խորհրդի 2017 թվականի № 2393 և 2018 թվականի № 2401 բանաձևերը, սիրիական կողմի գրավոր խնդրանքները, ինչպես նաև Հալեպում մեծաթիվ հայկական համայնքի առկայությունը: Սիրիայի Արաբական Հանրապետության տարածքում հայ մասնագետների տեղավորման, նրանց կարգավիճակի, գործառույթների և անվտանգության հետ կապված հարցերը կարգավորվել են Հայաստանի Հանրապետության օրենսդրության համաձայն: Սիրիայի Արաբական Հանրապետություն հայ մասնագետների տեղափոխման, ինչպես նաև ապահովման խնդիրներն իրականացվում են ռուսաստանյան կողմի աջակցությամբ:


Չնայած Նիկոլ Փաշինյանի հրապարակային հավաստիացումներին, թե ՀՀ իշխանությունները չեն խառնվում Արցախի ներքին գործերին, ԱԱԽ քարտուղար Արմեն Գրիգորյանը և նրա քեռին՝ Մովսես Հակոբյանը, Արցախում շատ ակտիվ են։ Գրիգորյանը հաճախ է այցելում Արցախ։ Մի քանի օր առաջ էլ հանդիպել է նախագահի թեկնածու Մասիս Մայիլյանի զինակից Ալեքսանդր Քանանյանին, ով վերջերս հացադուլ էր անում Քարվաճառում։ Քայլը քաղաքական էր՝ ուղղված Արայիկ Հարությունյանի դեմ, ում անունը ՀԷԿ-աշինության հետ է կապվում։ Քանանյանը, ըստ մեր աղբյուրի, հանդիպումից հետո պարծեցել է, որ ներքաղաքական հարցեր են քննարկել, և իրենք ունեն Գրիգորյանի աջակցությունը։ Վերջինս հանդիպել է նաև Արցախի ԿԸՀ նախագահի հետ։ Այս անգամ ևս Դանիել Իոաննիսյանն ու «Թրանսփերենսին» Արցախում դիտորդություն կանեն։ Ինչո՞ւ է ՀՀ ԱԽ քարտուղարը զբաղված Արցախի ներքին գործերով։ Բանն այն է, որ Արցախի ընտրությունները Փաշինյանի առաջնահերթություններից են։ Հենց այս գործառույթն էլ ամրապնդել է Գրիգորյանի դիրքն ԱԽՔ-ի պաշտոնում, որից զրկվելու վտանգավոր եզրագծին էր 2 տարի շարունակ։ Հիմա իշխանությունների քաղաքական հակառակորդներին է «պատին ծեփում»։


Երևանի ավագանու «Լույս» խմբակցության ղեկավար Դավիթ Խաժակյանը ֆեյսբուքյան իր էջում գրում է՝ «Որպես Լուսավոր Հայաստան կուսակցության՝ տեղամասային ընտրական հանձնաժողովների կազմավորման պատասխանատու տեղեկացնում եմ, որ Նոր Գեղի համայնքի 28/2 տեղամասում գտնվող «Ականատես» դիտորդական խմբի ներկայացուցիչը ակնհայտորեն չտիրապետելով իր դերակատարման նշանակությունը այդ տեղամասում լարվածություն է առաջացրել հանձնաժողովի շրջանում և քաղաքական գնահատականով է հանդես եկել Ֆեյսբուքում՝ անհարկի շահարկելով Լուսավոր Հայաստան կուսակցությանը: Դիտորդի շահարկման առարկան եղել է այն, որ հանձնաժողովի անդամը իր ազատ ժամին փոխարինել է հանձնաժողովի մեկ այլ անդամի, որը տվյալ պահին այդտեղ չի եղել: (Կներեք, որ հանձնաժողովի անդամը ևս մարդ է և կարող է գնալ քվեարկության, կամ սնվել, կամ ծխել, կամ հոգալ իր այլ կարիքներ...) Որքան կարևոր է դիտորդական առաքելության դերը նույնքան էլ կարևոր է, որպեսզի դիտորդները տիրապետեն իրենց լիազորություններին և քաղաքական շահարկումներից զերծ մնան» :


«Իրավական ուղի» ՀԿ համահիմնադիր, արդարադատության նախկին փոխնախարար, Արցախի նախկին ՄԻՊ Ռուբեն Մելիքյանը ֆեյսբուքյան իր էջում գրում է՝ «Ժամանակին՝ «սիրո» և «համերաշխության» «հեղափոխության» (համաձայն եմ՝ երեք բառերն էլ այսօր արդեն զավեշտալի են հնչում) սկզբնական փուլում մի այսպիսի «ծրագրային» վերլուծություն էի կատարել։ Տարի ու կես անց «տերմինատորների» խնդիրը ոչ միայն չի լուծվել, այլև խորացել է, իսկ AntiFake.am-ի թիմի կողմից բացահայտվել է ուղիղ կապ իշխող քաղաքական ուժի ու տերմինատորների արտադրամասի միջև։ Այս խնդիրն անչափ կարևոր է ոչ միայն քաղաքական, բարոյաքաղաքական, սոցիալ-քաղաքական, այլ նաև իրավական (ներառյալ՝ քրեաիրավական) առումներով։ Հարցի այդ կողմը շեշտադրելու համար ներկայում իրականացնում ենք հետազոտություն, որի արդյունքները կամփոփենք հայտարարությամբ։ Տերմինատորներ չեն լինելու»։


Պարզվում է՝ Սյունիքի մարզպետը մեկուսացված է, այդ մասին Երևանում հայտարարել է փոխմարզպետը։ Մարզի ղեկակավարի դերն այնքան աննկատ է մարզում, որ լրատվամիջոցներից է մարզի բնակիչներին հայտնի դառնում Հունան Պողոսյանի մեկուսացված լինելու մասին տեղեկությունը։ Մշակութային միջոցառումների սիրահար մարզպետի ղեկավարած հիմնարկի գործունեությունը ներկայացնող փոխմարզպետի ելույթից ուշագրավ մի քանի տեղեկություններ էլ են ի հայտ եկել մարզպետարանի՝ քամուն տված ռեսուրսների մասին։ ԱԺ-ում փոխմարզպետը հայտնել է, որ Սյունիքի մարզպետարանը շուրջ 603 մլն ՀՀ դրամ է ծախսել մարզպետարանի ապարատի պահպանության համար, այն դեպքում, երբ մարզի որոշ խոշորացված համայնքներ այդքան բյուջե չունեն մի շարք բնակավայրերում ճանապարհների, ջրի, աղբահանության կամ հրատապ լուծում ենթադրող այլ կարևոր նշանակության խնդիրներ լուծելու համար։ Մարզպետարանի աշխատակազմն անցնող ժամանակահատվածում ռեկորդակիր է եղել նաև պարգևավճարների հարցում, որի մասին բազմաթիվ հրապարակումներ են եղել։ Իսկ պահպանման ծախսի համար մարզպետարանը վատնում է մոտավորապես այնքան գումար, ինչքանով ամբողջ մարզի ենթակառուցվածքների զարգացման խնդիրների լուծման համար ՀՀ կառավարության պահուստային ֆոնդից տրամադրված սուբվենցիան է՝ 964 մլն դրամ։ Թե ինչի վրա է ծախսվել 603 մլն դրամը՝ հայտնի չէ։ Ուշագրավ է, որ այս համատեքստում մարզային նշանակության ավտոճանապարհների պահպանման և անվտանգ երթևեկության ծառայությունների համար պետական բյուջեից նախատեսվել էր ընդամենը 184 մլն ՀՀ դրամ, այն դեպքում, երբ մարզային նշանակության մի շարք ճանապարհներ խայտառակ վիճակում են։ Այսպիսով, ներկայացված թվերը ևս մեկ անգամ փաստում են, որ իշխանության թիվ մեկ խնդիրը ոչ թե մարզում առկա խնդիրների լուծումն է, մարզի զարգացումը, այլ պետական միջոցներով մարզպետարանի հարմարավետության, պարգևավճարների ու բարեկեցության ապահովումը։ Մանրամանսերը՝ տեսանյութում Նարեկ Դաջունց, Սյունիք։


Վերաքննիչ դատարանն այսօր որոշեց ազատության մեջ թողնել «Սթոնս» ՍՊ ընկերության սեփականատեր Սեդրակ Առուստամյանին՝ մերժելով մեղադրանքի կողմի բողոքը Առուստամյանի՝ 20 միլիոն դրամ գրավի դիմաց ազատ արձակվելու վերաբերյալ։ Առուստամյանը լրագրողների հետ զրույցում ասաց, որ արդարացի որոշում է դատարանը կայացրել: Հիշեցնենք, որ «Մուլտի գրուպ» ընկերության տնօրեն Սեդրակ Առուստամյանը մոտ մեկ ամիս առաջ 20 մլն դրամ գրավի դիմաց ազատ է արձակվել: Սեդրակ Առուստամյանը մեղադրվում է Քրեական օրենսգրքի 190-րդ հոդվածի 3-րդ մասի 1-ին կետով, 38-189-րդ հոդվածի 3-րդ մասով, 38-205-րդ հոդվածի 2-րդ մասով նախատեսված հանցավոր արարքներ կատարելու մեջ:


Վարչապետ Նիկոլ Փաշինյանը ֆեյսբուքյան իր էջում գրել է․ «Սիրելի հայրենակիցներ. Հենց նոր ստացանք մեր ընտանիքի անդամների կրկնակի թեստերի պատասխանները: Բոլորիս պատասխանը բացասական է: Բացասական պատասխաններ էինք ստացել նաև երեկ: Իհարկե, մեր վարակվելու ժամկետները և հանգամանքները պետք է որոշակիորեն վերանայենք: Բայց այս պահին կարևոր է, որ մենք բոլորս առողջ ենք և ունենք իմունիտետ: Շնորհակալ եմ այս ընթացքում մեզ ուղղված բոլոր բարեմաղթանքների համար: Ես վերադառնում եմ լիարժեք աշխատանքի»:


Նոյեմբերի 21-ին ոստիկանության կազմակերպված հանցավորության դեմ պայքարի գլխավոր վարչության և ճանապարհային ոստիկանության ծառայողներն ուժեղացված ծառայություն իրականացրին մայրաքաղաքում։ Նպատակը նարկոլոգիական կենտրոնում հաշվառված վարորդներ հայտնաբերելն էր։ Արդյունքում հայտնաբերվեց նման 14 վարորդ։ Նրանց մեքենաները տեղափոխվեցին ճանապարհային ոստիկանության պահպանվող հատուկ տարածք։ Ի դեպ, հայտնաբերվածներից մեկը տաքսու վարորդ էր։ Վարորդների նկատմամբ կազմվել են վարչական իրավախախտման վերաբերյալ արձանագրություններ։ Միջոցառումները շարունակական են։


Այսօր Կատարի Պետությունում Հայաստանի Հանրապետության դեսպանությունում տեղի է ունեցել առաջին ամուսնական արարողությունը: Մեր ջերմագին շնորհավորանքներն ենք հղում նորապսակ զույգին՝ Շանթ Պալաղամեանին և Միրէյ Ռիթա Գափլանեանին, և մաղթում երջանկություն և հաջողություններ:


«Ժողովուրդ» թերթը գրում է. «Հաջորդ տարվա հունվարի 15-ից «Զվարթնոց» օդանավակայանի տարածքում կայանման գները մասնակի կբարձրանան: Այս մասին «Ժողովուրդ» օրաթերթին փոխանցեց օդանավակայանի մամուլի քարտուղար Սաթենիկ Հովհաննիսյանը: Նշենք, որ այժմ առաջին 10 րոպեն անվճար է: Այնուհետև յուրաքանչյուր ժամի համար ավտոմեքենաների վճարը 500 դրամ է: Խնդիրն այն է, որ ավտոկայանատեղիի համար վճարում են օդանավակայանից դուրս գալիս դրամարկղերում, ինչի արդյունքում մեքենաների կուտակումներ են լինում: Եվ դրանցից խուսափելու համար օդանավակայանի ղեկավարությունը որոշել է դրամարկղում վճարող քաղաքացիների համար 1 ժամի դեպքում սահմանել 800 դրամ, 1-5 օր կայանելու համար՝ օրական 3000 դրամ, իսկ 5-30 օրվա կայանումն օրական կարժենա 15 հազար դրամ: Այսինքն՝ նրանք, ովքեր կայանատեղիի համար վճարում են դրամարկղում, հունվարի 15-ից սկսած՝ գործող սակագնից ավելի շատ կվճարեն: Բայց «Ժողովուրդ» օրաթերթի հետ զրույցում օդանավակայանի մամուլի քարտուղարը նշեց, որ քաղաքացիները գործող սակագներով (նկատի ունի ներկայիս սակագինը) վճարումներ կարող են անել շենքի ներսի վճարային տերմինալների միջոցով: Ընդամենը պետք է դուրս գալիս ցույց տալ կտրոնը: Այսինքն՝ գործող սակագները կպահպանվեն միայն նրանց համար, ովքեր վճարումը կկատարեն օդանավակայանի ներսի տերմինալներով»: Առավել մանրամասն՝ թերթի այսօրվա համարում


Սահմանադրական դատարանի նախագահ Հրայր Թովմասյանը Tert.am-ի հետ զրույցում ասում է, որ դատաիրավական բարեփոխումները շարունակական գործընթաց են և, բնականաբար, Հայաստանում ևս նման բարեփոխումների անհրաժեշտություն կա նաև այսօր: ՍԴ նախագահը նաև անդրադարձել է դատավորների վեթինգի թեմային՝ նշելով, որ ինքը հակված է կարծելու, որ Հայաստանում դատավորների նկատմամբ վեթինգ չի կիրառվելու։ Նրա կարծիքով՝ առկա խնդիրները հնարավոր է լուծել դատավորներին կարգապահական պատասխանատվության ենթարկելու մեխանիզմները կատարելագործելու, ապագա հակակոռուպցիոն հանձնաժողովի ողջ ներուժն արդյունավետ օգտագործելու ճանապարհով: Հրայր Թովմասյանը վստահեցնում է, որ Հայաստանում դատավորների մեջ կան մեծ թվով լուսավոր, հայրենասեր, իրենց գործի նվիրյալ մարդիկ, որոնք մեծամասնություն են կազմում: - Ինչպե՞ս կգնահատեք երկրում ստեղծված քաղաքական վիճակը և ի՞նչ կասեք դատարանների շուրջ ստեղծված իրավիճակի մասին: - «Սահմանադրական դատարանի մասին» սահմանադրական օրենքի 4-րդ հոդվածի 5-րդ մասի համաձայն՝ Սահմանադրական դատարանի դատավորը հրապարակային ելույթներում և ցանկացած այլ հանգամանքում պարտավոր է դրսևորել քաղաքական զսպվածություն և չեզոքություն: Ուստի, այս սկզբունքների պահպանման պարագայում քաղաքական իրավիճակի գնահատականն ամբողջական չի ստացվի, իսկ գնահատականներ տալ, որոնք ոչ ամբողջական լինելու պատճառով չեն ընկալվի, որոնք տարակարծիք մեկնաբանությունների տեղիք կտան, չեմ ցանկանա: Ինչ վերաբերում է դատարանների շուրջ ստեղծված իրավիճակին, հաշվի առնելով, որ մատնանշածս հոդվածի 7-րդ մասի համաձայն՝ դատական իշխանության գործունեության վերաբերյալ քննարկումները և հայտարարությունները, այդ թվում՝ հրապարակային, ապաքաղաքականացվածության սկզբունքի խախտում չեն համարվում, իմ դիտարկումները կարող եմ ներկայացնել: Անկախության առաջին տարիներից սկսած՝ ես չեմ կարող առանձնացնել թեկուզ կարճատև որևէ ժամանակահատված, որի ընթացքում մենք դատական իշխանության ոլորտում արձանագրած լինենք հետընթաց: Բոլոր կառավարությունների, արդարադատության բոլոր նախարարների առաջնահերթ խնդիրը եղել է դատաիրավական բարեփոխումները: Եթե համեմատենք 90-ականների դատական իշխանությունը այսօրվա հետ, ապա դրական առումով փոփոխությունները ակնառու են՝ օրենսդրության որակը, դատավորների գիտելիքները, ընդունված որոշումների որակը, հիմնավորվածությունը, դատական իշխանության կազմավորման կարգը, շենքային պայմանները և այլն: Սակայն ոչ մի կառավարություն, ոչ մի արդարադատության նախարար չի ասել, որ դատական իշխանությունում առկա վիճակը մեզ գոհացնում է (նույնը, բնականաբար, կարելի է ասել նաև իշխանության մյուս ճյուղերի մասին) ու այլևս ոչինչ չկա անելու: Դատաիրավական բարեփոխումները շարունակական գործընթաց են, այդ մասին խոսում են անգամ Գերմանիայում և ԱՄՆ-ում և, բնականաբար, Հայաստանում ևս պետք է արձանագրենք, որ նման բարեփոխումների անհրաժեշտություն կա նաև այսօր: - Ցանկանում եք ասել, որ բոլոր դատավորները բանիմաց են ու անկաշա՞ռ: - Ես նման բան չասացի: Բոլոր իշխանությունների ժամանակ՝ մի դեպքում մի քիչ շատ, մյուս դեպքում քիչ, եղել են դատավորներ, որոնք դատապարտվել են հենց կոռուպցիոն հանցագործությունների համար, այն կարծիքին չեմ, որ այսօր նման դատավորներ ընդհանրապես այլևս չկան Հայաստանում: Բայց դատական իշխանության վերաբերյալ ընդհանրական դատողությունները վտանգավոր են, միգուցե այլ դեպքերում՝ ևս, սակայն այստեղ մենք գործ ունենք իշխանության մի ճյուղի հետ, որն ի տարբերություն քաղաքական իշխանության, չունի ամբիոն հրապարակայնորեն բոլոր մեղադրանքներին պատասխանելու համար: - Ինչո՞վ եք պայմանավորում դատական իշխանության նկատմամբ ցածր վստահությունը: - Բնավ էլ այն կարծիքին չեմ, որ այդ վստահությունը ցածր է կամ ավելի ճիշտ՝ ավելի ցածր է, քան այլ ոլորտների՝ ասենք առողջապահության, կրթության կամ ոստիկանական համակարգերի հանդեպ: Ես ճշգրիտ չգիտեմ, թե բնակչության քանի տոկոսն է վստահում դատարաններին, սակայն հաշվի առնելով հայցերի, դիմումների թվի անընդհատ աճը, հաշվի առնելով հանրային իշխանության դեմ կայացրած դատական ակտերի թվի աճը, կարելի է փաստել, որ վստահությունը բարձրանում է, արդյոք բավարա՞ր տեմպերով՝ չեմ կարող ասել: Հետաքրքիր է պարզել, թե դժգոհների քանի տոկոսն է դատարանի հետ շփվելու արդյունքում դժգոհ դատարանից և քանի տոկոսն է լսելով, կարդացածով ձևավորել իր դժգոհությունը. վստահ եմ, որ երկրորդ խումբն ավելին է, քան առաջինը: Մյուս կողմից ակնկալել, որ ազատազրկման դատապարտողից, հօգուտ ուրիշի քեզանից գումար գանձողից պետք է գոհունակություն սպասել, միամտություն է: Կա նաև մեկ այլ երևույթ, երբ այդ կարծիքը ձևավորում են առանձին փաստաբանները, որոնք ցանկացած պարտված գործի մեղավոր, իրենց հաճախորդի մոտ առնվազն, համարում են դատավորներին: Պիտի նկատեմ միաժամանակ, որ այս երևույթը փաստաբանական պալատի հետևողական աշխատանքի արդյունքում փոքրանում է: Մյուս կողմից, չի կարող չէ՞, որ բոլոր դատական ակտերից բոլորը դժգոհ լինեն, կան չէ՞ նաև մարդիկ, որոնք գոհ են, բայց նրանք դա չեն բարձրաձայնում. միգուցե և դրա անհրաժեշտությունը չկա, իսկ դժգոհողները բարձրաձայնում են, ու ստացվում է, որ բոլորը դժգոհ են, ինչն էլ բերում է այդ վստահության նվազմանը: Դատավորի աշխատանքը ես համարում եմ հանրային իշխանության ոլորտում ամենաբարդն ու պատասխանատուն, և շատ կարևոր է, որ նրանք արժանանան իրենց բարձր կարգավիճակին ու պատասխանատվությանը համապատասխանող վերաբերմունքի, հարգանքի:  Հարցազրույցն ամբողջությամբ։


«Ստեփան Գիշյան» բարեգործական հիմնադրամն ամփոփել է տարեսկզբին հայտարարած դրամաշնորհային մրցույթի արդյունքները: Այս տարի հիմնադրամի կողմից հայտարարված մրցույթին դիմել են շուրջ 250 անհատ և կազմակերպություն՝ ներկայացնելով սոցիալ-տնտեսական, կրթական և գիտական, առողջապահական և մշակութային ոլորտներից մեկի կամ միաժամանակ մի քանի ուղղությունների զարգացմանը վերաբերող ծրագրեր: Հայտարարված մրցույթի արդյունքում որոշվել է աջակցություն ցուցաբերել 3 նոր ծրագրի: «Կայուն զարգացման հայկական հիմնադրամին»՝ ՀՀ տարբեր մարզերում ֆրանսերեն լեզվի նորարարական դասասենյակներ ստեղծելու նպատակով։ «Քայլ առաջ» սոցիալական ՀԿ-ին, որը նախաձեռնում է զարգացման տարբեր առանձնահատկություններ ունեցող երեխաների, նրանց քույր-եղբայրների, ինչպես նաև տվյալ վարչական շրջանում բնակվող սոցիալապես անապահով և բազմազավակ ընտանիքների երեխաների զարգացման, ուսուցման և հանգստի կազմակերպման համալիր ծրագիր։ «Վանաձորի քաղաքային համայնքի Կառլոս Աբովյանի անվան կերպարվեստի թանգարան» ՀՈԱԿ-ին՝ թանգարանը ժամանակակից թվային գործիքով՝ քառալեզու աուդիոգիդերով համալրելու նպատակով: «Մինչ այսօր հիմնադրամն աջակցել է 9 կազմակերպության, ինչը հնարավորություն է ընձեռել մի շարք առանցքային ոլորտներում կյանքի կոչել հասարակության համար օգտակար և հեռանկարային ծրագրեր: Այս տարի հիմնադրամի խորհրդի կողմից ընտրված 3 ծրագրերը ևս այս տրամաբանության շրջանակում են»,- իր խոսքում նշել է հիմնադրամի տնօրեն Աննա Գիշյանը: «Ստեփան Գիշյան» բարեգործական հիմնադրամը ստեղծվել է 2015 թ.-ին՝ ԱԿԲԱ-ԿՐԵԴԻՏ ԱԳՐԻԿՈԼ Բանկի, ֆրանսիական Կրեդիտ Ագրիկոլի, Կրեդիտ Ագրիկոլ Ազգային Ֆեդերացիայի և Գիշյան ընտանիքի կողմից: Մանրամասն՝ տեսանյութում։


Ռոբերտ Քոչարյանի և մյուսների դատական գործը, իսկ դրանից առաջ՝ կալանքի քննությունները ձեռքից ձեռք են անցնում․ ոչ մի դատավոր չի ուզում մասնակից դառնալ նախկին նախագահին, նախկին Պնախարարին, նախկին փոխվարչապետին դատելու գործընթացին։ Օրերս ինքնաբացարկով հանդես եկած դատավոր Վարդան Գրիգորյանը, պարզվեց՝ Մարտի 1-ի գործերով պաշտպանություն է իրականացրել, և ըստ այդմ՝ կա շահերի բախում։ Նրա ինքնաբացարկից հետո գործը մակագրվել է Երևանի դատարանի դատավոր Դավիթ Գրիգորյանին։ 52-ամյա դատավորը երկար տարիներ աշխատել է դատախազության համակարգում՝ քննիչից, դատախազի օգնականից մինչև համայնքային դատախազի տեղակալ։ 2013 թվականին նշանակվել է Սյունիքի մարզի դատավոր, 2016-ին՝ տեղափոխվել Երևան։


Հանրային խորհրդի անդամ, կրթության փորձագետ Անահիտ Բախշյանը ֆեյսբուքյան իր էջում գրում է. Նախարարությունը նախատեսում է, որ փոփոխությունները մինչև 2020 թվականն արդեն ամբողջությամբ ավարտուն տեսքի բերած կլինեն: Ուսուցիչները կվերապատրաստվեն նոր գործիքակազմով, նոր ծրագրերով: Սակայն պարոն Արշակյանը չի ասում, որ «Հանրակրթության մասին» ՀՀ օրենքի առաջարկվող փոփոխությունների նախագծի մեջ գրված է․ «Հիմք ընդունելով վերոգրյալը՝ նպատակահարմար չէ մինչև 2022 թվականը իրականացնել ուսուցիչների վերապատրաստումներ և ատեստավորումներ գործող ծրագրերի շրջանակներում, քանի որ նոր ծրագրերի հաստատումից հետո անհրաժեշտություն կառաջանա իրականացնելու նոր վերապատրաստումներ՝ նոր ծրագրերին համապատասխան, ինչը բացի բովանդակային խդիրներից կառաջացնի նաև տվյալ գործընթացի համար հատկացվող անարդյունավետ ֆինանսավորման խնդիր»: Սա նշանակում է, որ ուսուցիչների վերապատրաստման ու ատեստավորման գործընթացը, լավագույն դեպքում, վերսկսկվելու է 2022 թվականից, որից հետևում է, որ դեռ առնվազն 3 տարի ուսուցիչները չեն կարողանալու ստանալ որևէ մեթոդական օգնություն, այսինքն մեր կրթության ոլորտի առանց այդ էլ կաթող տանիքը լրիվ քանդվի՞, բա սա նորմա՞լ է։


ԱԺ նախկին պատգամավոր Միհրան Հակոբյանը ֆեյսբուքյան իր էջում գրել է․ «Պատերազմի ժամանակ պետության ղեկավարը փորձում է համախմբել բոլորին: Սա պարզ քրիստոմատիկ աքսիոմ է: 1941-ի ֆաշիստական ներխուժումը ԽՍՀՄ նույնիսկ Ստալինին ստիպեց իջնել «ժողովուրդների հոր» պատվանդանից ու սովետական քաղաքացիներին քույրեր և եղբայներով դիմել: Ի՞նչ է անում կորոնավիրուսի դեմ պայքարը «պատերազմ» հռչակած Նիկոլ Փաշինյանը, ճիշտ եք՝ իր հետ անհամաձայն ՀՀ քաղաքացիներին բացիլ է անվանում: Այո, այո, բացիլ է անվանում միլիոնավոր մարդկանց, ովքեր «պատերազմում» իր զինվորները պետք է լինեին: Իսկ գիտե՞ք՝ ինչու է այդպես վարվում: Որովհետև Նիկոլ Փաշինյանն իր հանցավոր անգործության հետևանքով «պատերազմն» արդեն իսկ տանուլ է տվել: Նիկոլ Փաշինյանը խայտառակ կերպով պարտվել է, Նիկոլ Փաշինյանը կորոնավիրուսի դեմ «պատերազմող» աշխարհի ամենաապիկար «հրամանատարն է», որ միայն այսօր 23 մարդու գլուխ է կերել (ընդհանուր՝ 327) ու շատ լավ հասկանում է, որ իր ապուշությունները մատնացույց անող «բացիլները» մահ առ մահ հաշվետվություն են պահանջելու իրենից: Ինչպես յուրաքանչյուր խայտառակություն, այս մեկի հեղինակն էլ կոնկրետ անուն ազգանուն ունի՝ հանցավոր անգործության և բացահայտ ապուշության համար վրա հասնող պատասխանատվության հետևանքով: Այս խարտառակության անունը Նիկոլ Փաշինյան է: Հայաստանում կա մեկ «մահվան բացիլ», և այդ մեկ «մահվան բացիլը» Նիկոլ Փաշինյանն է: Ու քանի այս «մահվան բացիլը» Հայաստանի վարչապետն է, մահերը շարունակվելու են, հարյուրների, գուցե և հազարների են հասնելու: #Հրաժարական_տուր #Փրկիր_կյանքեր»։


Մարտի 25-ին, ժամը 14:06-ին Ճգնաժամային կառավարման ազգային կենտրոն ահազանգ է ստացվել, որ Շիրակի մարզի Լուսակերտ գյուղի տներից մեկում տեղի է ունեցել պայթյուն: Դեպքի վայր է մեկնել ԱԻՆ ՓԾ մարզային փրկարարական վարչության հրշեջ-փրկարարական ջոկատից մեկ մարտական հաշվարկ: Պարզվել է, որ պայթյունը տեղի է ունեցել գյուղի 7-րդ փողոցի տներից մեկի խորդանոցում, որտեղ փրկարարները հայտնաբերել են տան բնակիչ Սամվել Ի.-ի (ծնված 1970 թ.) դին: Տեղազննման արդյունքում գազի պայթած բալոն չի հայտնաբերվել. անհրաժեշտ է ականազերծող: Դեպքի վայր են մեկնել ՊՆ թիվ N զորամասի սակրավորները։


Հանրապետության տարածքում՝ Հուլիսի 6-ի ցերեկը, 7-11-ը շրջանների զգալի մասում սպասվում է կարճատև անձրև և ամպրոպ, առանձին վայրերում հնարավոր է նաև կարկուտ: Քամին՝ հյուսիս-արևելյան՝ 3-8 մ/վ, ամպրոպի ժամանակ հնարավոր է քամու ուժգնացում՝ 20-25 մ/վ: Օդի ջերմաստիճանը հուլիսի 6-7-ը կնվազի 2-3 աստիճանով։ Երևան քաղաքում՝ Հուլիսի 6-ի ցերեկը, 7-11-ը սպասվում է կարճատև անձրև և ամպրոպ։


«Մեկ Հայաստան» կուսակցության նախագահ Արթուր Ղազինյանը ֆեյսբուքյան իր էջում գրում է՝ «Նիկոլ Փաշինյանը Ռոբերտ Քոչարյանին դարձրեց քաղաքական գործոն։ Նա համառորեն թույլ չի տալիս փակել նախկին իշխանությունների էջը, քանի որ իրեն շատ հարմարավետ է զգում անցյալի հետ պայքարում։ Նա քաջ գիտակցում է, որ անզոր է ապագայի ուժերի հետ պայքարում և խուսափում է ապագայի քաղաքականությունից։ Մենակ չեմ հասկանում, թե ինչու՞ է անցյալի հետ պայքարում թիրախ ընտրվել միայն Ռոբերտ Քոչարյանը։ Միգուցե Փաշինյանը կբացատրի այս կազուսը, կամ էլ կհայտարարի, որ ինքը չի միջամտում քննչական մարմինների աշխատանքներին... Տեսնենք, առաջիկայում պարզ կլինի»։


Ինչպես հայտնի է, այսօր ժամը 4-ին Նիկոլ Փաշինյանը սկայպով զրուցել է լիբանանյան «Էլարդ» կազմակերպության ներկայացուցիչների հետ՝ իրենց տված փորձաքննության եզրակացության մասին: Թեև չի հասկացվում, թե եզրակացությունը տված ընկերությունը լրացուցիչ ինչ պիտի ասեր այդ թեմայով, բայց մեզ ասացին, որ ուշագրավ խոսակցություն է ընթացել: Եվ Էլարդը, թերևս, հանրային ճնշումների ներքո նահանջել է իր դիրքերից՝ Լիդիանին մեղադրելով սխալ, թերի տվյալներ տրամադրելու մեջ: Իբր եզրակացությունը չբավարարեց բնապահպանների և ակտիվիստների պահանջները, քանի որ հանքարդունահանողը մեզ բավարար ելակետային տվյալներ չի տրամադրել: Շուտով սկայպի տեսաերիզը կհրապարակվի: Սպասենք Լիդիանի արձագանքին:


ՀՀԿ խոսնակ Էդուարդ Շարմազանովը ֆեյսբուքյան իր էջում գրել է․ «Ահա, թե ինչպիսի աննախադեպ ձեռբերումներ է գրանցել Փաշինյանը Արցախյան բանակցություններում: ՀՀ իշխանությունը շարունակում է դասեր չքաղել իր սխալներից և մեղավորներ փնտրել կամ դրսում, կամ քաղաքական ընդդիմադիրների շրջանում: Փաշինյանի կիքսերն արդարացնող ԶԼՄ-ներից մեկը անդրադառնալով նրա կողմից կիրթ և նորմալ հռչակված Ալիևի հակահայկական հայտարարություններին, նշել է, թե Ալիևը ոչ ավել, ոչ պակաս հիմար վիճակի մեջ է դրել Լավրովին և ինձ, քանի որ ես քննադատել եմ վարչապետի՝ Արցախը Հայաստան է և վերջ ձևակերպումը: Եթե այս կարծիքն է գերիշխում իշխանությունների փայլուն ուղեղներում, ապա Արցախյան գործընթացում մեզ դժվար լավ բան սպասվի: Այսպես, նախորդ իշխանությունը քայլողներին ժառանգել է ԵԱՀԿ ՄԽ համանախագահ երկրների նախագահների 5 հայտարարություն, որտեղ Արցախի ժողովրդի ինքնորոշման իրավունքը պարտադիր սկզբունք է: Համանախագահները դեռ 2016թ. ապրիլին Երևանում նշել են, որ Արցախը պետք է մասնակցություն ունենա բանակցությունների վերջնական փուլին:


Նախորդ իշխանությունը Փաշինյանին փոխանցել է Սանկտ Պետերբուրգի, Վիեննայի և Ժնևի օրակարգերը, որը, ի դեպ, հրաժարվում էր գործի դնել Ադրբեջանը: Իսկ հրաժարվում է նա, ում ձեռնտու չէ ձեռքբերվածը: Ինչ ունենք 2018թ. մայիսից սկսած: Փաշինյանը հայտարարեց, որ Արցախը պետք է բանակցային սեղան վերադառնա, ինչին ի պատասխան հայկական կողմերը ստացան ԵԱՀԿ համանախագահողների դեղին քարտը: Հրաժարվելով Սանկտ Պետերբուրգի և Վիեննայի օրակարգերից՝ Փաշինյանը հրապարակ բերեց Դուշանբեի վերելակային րոպեական պայմանավորվածությունը: Ուշադրություն, այս ամբողջ ընթացքում պաշտոնական Բաքվի քարոզչությունն ու առաջին դեմքերը խիստ քննադատում էին ՀՀ երկրորդ և երրորդ նախագահների քաղաքականությունը Արցախյան գործընթացում և դիֆերամբներ էին ձոնում Փաշինյանին՝ նշելով կարգավորման շուրջ մեծ հույսերի մասին: Փաշինյանը Ալիևին հռչակեց կիրթ և նորմալ անձնավորություն: Ավելին, ՀՀ նոր իշխանության թեթև ձեռքով համանախագահների և կողմերի հայտարարություններում առկա ինքնորոշման իրավունք եզրույթը Միլանի հայտարարությամբ փոխարինվեց արդար լուծում եզրույթով: Սա խայտառակ հետքայլ էր, քանի որ Ստեփանակերտում արդար լուծում ասելով՝ մի բան են ակնկալում, Բաքվում՝ բոլորովին այլ: Նիկոլ Փաշինյանն այսքանով չբավարարվեց և առաջ քաշեց մեկ այլ խայտառակ թեզ, թե կարգավորումը պետք է բավարարի և Հայաստանի, և Արցախի, և Ադրբեջանի ժողովուրդներին՝ գլուխ գովալով, թե ինքը առաջին հայ ղեկավարն է, որ նման հայտարարություն է անում: Բայց նույնիսկ սրանով Փաշինյանի աննախադեպ արկածախնդրության ցանկը չավարտվեց: Նա, որ մեկուկես տարի առաջ պնդում էր, թե չունի Արցախի ժողովրդի մանդատը նրա անունից բանակցելու համար, Ստեփանակերտում հայտարարեց՝ Արցախը Հայաստան է և վերջ: Էմոցիոնալ, զրոյական արդյունավետությամբ այս ձևակերպումը մսխեց մեր հաղթաթուղթը՝ կառուցողականությունը և հնարավորություն տվեց համանախագահող ՌԴ-ին՝ մեղադրելու ՀՀ-ին բանակցային գործընթացը արգելակելու մեջ: Վերջին 20 տարիների ընթացքում դու չեք գտնի համանախագահ երկրների որևէ հայտարարություն, որտեղ մեղադրանք է հնչում ընդդեմ Հայաստանի: Սրանք են այն աննախադեպ ձեռբերումները, որ գրանցեց վարչապետ Փաշինյանը: Ակնհայտ է, որ Հայաստանի դիրքավորումը բանակցային գործընթացում թուլացել է: Եվ դրա մասին է վկայում Նյու Յորքում ՄԱԿ-ի բարձր ամբիոնից Նիկոլ Փաշինյանի հայտարարությունը, թե կարգավորումը պետք է բավարարի Ադրբեջանի ժողովրդին: Սրանով պաշտոնական Երևանը հերքեց ստեփանակերտյան հայտարարությունը, թե Արցախը Հայաստան է և վերջ: Բայց եթե Փաշինյանը նահանջեց, ապա նրա կիրթ և նորմալ գործընկերը՝ օգտվելով մեր բացթողումներից, Պուտինի ներկայությամբ հակադարձեց՝ Լեռնային Ղարաբաղը Ադրբեջան է՝ հիմար իրավիճակում թողնելով ՀՀ վարչապետին: Հ.Գ. Ժամանակն է, ի վերջո, գիտակցել, որ սեփական փիարը պետք է ստորադասել պետական շահին, և ձախողումների համար մեղադրել ոչ թե բոլորին, այլ նաախևառաջ ինքդ քեզ: Հ.Հ.Գ. Այս հրապարակումը կարող է օգտակար լինել նրանց, ովքեր ի վիճակի են վերլուծել, մյուսները ազատ են՝ դուխով ծափ տալու և վեր-վերի բռնելու:


Ցմահ դատապարտյալ Մհեր Ենոքյանի կինը՝ Զարուհի Մեջլումյանը Ֆեյսբուքի իր էջում գրել է՝ «Հայտարարություն իրավունքի իրացման դեմ հակաիրավական միջոցների կիրառման մասին. Միամտաբար հավատում էի, որ Նոր Հայաստանում նեղ խմբային շահերը, հակաիրավականությունը, վերօրենսդրական մեթոդները, բիրտ ճնշումները, մարդուն բանտում թաղելու մասին ստորագրությունները չեն կարող ազդեցություն ունենալ հեղափոխական վարչապետի որոշման վրա: Մտածում էի, որ կնայի փաստերը, կտեսնի, որ Մհերը, անկախ բանտային 23 դժոխային տարիներից, կենսագրության թռիչքային զարգացում է գրանցել՝ իրավաբանի բարձրագույն կրթություն, ընտանիքի կազմում, աշխատանք, 6 գրքի, օրենսդրական առաջարկների հեղինակում, հասարակական ակտիվ վարքագիծ և այլն: Այսինքն՝ այն, ինչը պիտի իրականում քննության նյութ դառնար ներման պարագայում, ըստ ներման մասին օրենքի: Բայց հիմա արձանագրում եմ, որ Մհերին ազատություն չշնորհելու վարչապետի որոշման վրա ազդեցին. 1. Մեկ կենտրոնից կառավարվող ֆեյսբուքյան երկրորդ դատաստանը՝ յուր տգետ ֆեյք-դատավորներով, նույնպիսի դատախազներով ու քննիչներով, 2. Դեղին մամուլի վայրենի, ոհմակային հարձակումները, 3. Անդեմ, անգույն, հեշտ կառավարելի, անսեր, չբավարարված ամբոխը, 4. Նոր Հայաստանում լևոնառոբերտասերժական կադրերով պետական մարմինները շրջապատելը, 5. Հակահեղափոխական նեղլիկ շահեր սպասարկողների արշավը, 6. Եվ վերջապես ամենակարևորը՝ տուժող ճանաչված ընտանիքի ունեցած բարձր հասարակական դիրքը, բժիշկների ստորագրությունները և Մհերի ազատմամբ այս քրեական գործի իրական բացահայտման հասնելու վտանգը: Մեր իրավունքների տոտալ խախտումները սկսվեցին, երբ ներման հանձնաժողովից դռնփակ քննարկվող հարցը (ի դեպ, միայն Մհերի պարագայում) ապօրինաբար հասանելի դարձավ այդ գործընթացի կողմ չհանդիսացող ընտանիքին: Եվ հանրությունը տեսավ ճնշումն էլ, ճնշողներին էլ, ճնշման չափն էլ, ճնշման մեթոդներն էլ: Սա իրավագիտակից, ազատության, արդարության, սիրո պահանջ ունեցող անհատի պարտությունն է: Բայց ցանկացած զարգացած հասարակությունում շարժիչ ուժը հենց այդպիսի անհատն է, ուստի իրավական պետություններն ամեն ջանք գործադրում են այդպիսի անհատներ ունենալու համար: Իսկ մեր՝ դե ֆակտո ոչ իրավական պետությունը իրավունքի իրացումը պայմանավորում է՝ տերովի ու անտերի կարգախոսով: Փաստորեն, նորից բարձր կապեր ունեցողները ամեն ինչ են, նրանք ստորագրություններ կբերեն մարդու իրավունքը իրացնելու դեմ, այնպես, ինչպես 23 տարի առաջ՝ ծայրագույն պատժի պահանջով և թույլ չեն տա իրավունքի իրացում: Իսկ դատապարտյալի իրավունքը զրոյական արժեք ունի: Վերջապես Նոր Հայաստանում տերովների ու անտերների կծիկը պիտի քանդվի՞, թե՞ մնալու ենք ոչ իրավական պետության բարդույթի մեջ: Իմ ողջ անցած ճանապարհը եղել է ու կա պայքար հանուն իրավական պետության կայացման, որտեղ որոշողը պետական մարմիններն են՝ օրենքի ու իրավունքի գերակայության սկզբունքի հիման վրա, այլ ոչ թե այս կամ այն վերօրենսդրական չգրված դրույթները՝ ելնելով որևէ կողմի ազդեցիկության աստիճանից, հասարակական դիրքից: Պետությունը չի կարող կույր վրեժխնդրության գործիք լինել տերով տուժողների և անպատժելիության գործիք՝ տերով մեղադրյալների ձեռքին: Օրենքի միատեսակ կիրառությունը Նոր Հայաստանում այլընտրանք պիտի չունենա, իսկ սելեկտիվ մարդասիրությունն ու սելեկտիվ արդարադատությունը մերժելի պիտի լինեն: Շնորհակալություն բոլոր իրավագիտակից, սիրող անհատներին, որոնք քար չգցեցին մեզ վրա, այլ բարի խոսքով ու գործերով աջակցեցին այս ծանր շրջանում: Շնորհակալություն իրական մեդիային, նաև մարդ-պաշտոնյաներին: Հ.Գ. Իրավունքը որևէ մեկը չի նվիրում, իրավունքը ցանկացած ժամանակ նվաճել են: Մենք կնվաճենք մեր իրավունքները: Կհանդիպենք Մհերի արդարացման դատավճռի օրը»:


Երեկ ոստիկանության 6-րդ վարչության կողմից Նարեկ Մալյանի, Կոնստանտին Տեր-Նակալյանի, Արթուր Դանիելյանի, Նարեկ Սամսոնյանի և մյուսների նկատմամբ իրականացված գործողությունների վերաբերյալ «Հրապարակը» փորձեց դիրքորոշում ստանալ մարդու իրավունքների նախկին պաշտպան Կարեն Անդրեասյանից՝ մի մարդուց, որը նախկինում մշտապես հարցազրույցներ էր տալիս, զբաղվում էր իրավապաշտպան գործունեությամբ և, վերջապես, զբաղեցնում էր ՄԻՊ-ի պաշտոնը։ Նոր Հայաստանում, փաստորեն, Անդրեասյանը լռում է մարդու իրավունքների խախտումների աղաղակող դեպքերի վերաբերյալ։ Երբ նրան ասացինք, թե ինչի վերաբերյալ ենք ցանկանում մեկնաբանություն ստանալ, նա ընդհատեց ու ասաց՝ «ես այլևս հարցազրույցներ չեմ տալիս»։ Պատասխանեցինք, որ ոչ թե հարցազրույց, այլ փոքրիկ մեկնաբանություն ենք խնդրում․ «Այլևս մեկնաբանություն էլ չեմ տալիս»,- պատասխանեց նա։ Իսկ ինչո՞ւ այլևս մեկնաբանություն չեք տալիս՝ հարցրինք Անդրեասյանին․ «Ըտենց եմ որոշել»,- պատասխանեց նախկին ՄԻՊ-ը։


Մշակույթի նախարարությունը որոշել են փակել և միացնել մի քանի այլ նախարարությունների: Դեռ միջնադարյան ճշմարտություն է՝ ազգային մշակույթի նկատմամբ ունեցած վերաբերմունքով է որոշվում տվյալ ղեկավարության պետականամետ գիտակցությունն ու կառավարման արդյունավետությունը: Փաստորեն, կառավարությունը անփորձ, դիլետանտ երիտասարդներով լցրած Նիկոլ Փաշինյանը, պետական բյուջեի գումարները որոշել է տնտեսել հազարամյա մշակույթ ու մշակութային ժառանգություն ունեցող հայրենիքի. Նարեկացու, Քուչակի, Իսահակյանի, Չարենցի, Արամ Խաչատրյանի, Սարյանի և համաշխարհային նշանակության հայորդիների թողած մշակութային ժառանգության նկատմամբ նման քամահրական ձեռագրով: Եվ դրա փոխարեն ջանասիրությամբ և եռանդով դարձել է համասեռամոլության, մարիխուանայի և մարմնավաճառության օրինականության ջատագովներից մեկը՝ առանց գիտակցելու, թե դրանք ինչ հետևանքներ կարող են ունենալ հայ հասարակության բարոյական նկարագրի և վարքագծի վրա: Ահա այս տրամաբանության մեջ է, որ 7500-ամյա պատմություն ունեցող Քարահունջ աստղադիտարանը ՀՀ մշակույթի նախարարության կողմից ներկայացվում է, որպես լոկ գերեզմանադաշտ և ահա այս տրամաբանության մեջ էր, որ Լիլիթ Մակունցի նմանը, ով հայտնի է իր դատարկ արտահայտություններով 8 ամիս ղեկավարեց Մշակույթի նման լուրջ, բազմակողմանի և պատասխանատու ոլորտը և 8 ամիս շարունակ պետբյուջեի գումարները մսխեց շպարի և հերթական կոստյումի վրա՝ հասարակությանը որպես մշակութային արժեք ներկայացնելով միայն սելֆին: Ես խայտառակություն եմ որակում այս երևույթը և կոչ եմ անում ոլորտի ներկայացուցիչներին ինքնակազմակերպվել և դուրս գալ հրապարակ՝ պահանջելով անձեռնմխելի դարձնել այս ոլորտը՝ քանզի այն հանդիսանում է հայ ժողովրդի հազարամյա ազգային ինքնության, պատմության և մշակութային ժառանգության պահպանման երաշխիքը, հասարակության՝ մշակույթի նկատմամբ ունեցած վերաբերմունքի հայելին, ոլորտում առկա բազում հիմնախնդիրների հետագա լուծմանը ծառայող պետական մարմին: Եթե այս գործընթացն անմիջապես չկասեցվեց, Հայաստանի իրական հեղափոխությունը ավելի շուտ է գալու, քան ոմանք պատկերացնում են: Հայաստանի Նոր Քաղաքական Մշակույթ կուսակցությունը խստորեն դատապարտում է այս ազգադավ գործընթացը և պատրաստ է կանգնել Մշակույթի նախարարության աշխատակիցների կողքին: Անի Զախարյան


Պետական վերահսկողական ծառայության ղեկավարի պաշտոնակատար Արգիշտի Քյարամյանը այսօր ասել է, որ Ջրային ոլորտում իրականացված ուսումնասիրությունների արդյունքում արդեն իսկ հարուցվել է 2 քրեական գործ։ Սակայն մենք տեղեկացանք, որ քրգործերը դեռ հարուցված չեն։ ՊՎԾ-ն, նախնական հաշվարկներով, 2 միլիարդ դրամի խախտում է հայտնաբերել Արմավիրի և Արարատի մարզերի ջրօգտագործողների միություններն ուսումնասիրելով, աշխատանքն իրականացվել է Դավիթ Սանասարյանի օրոք, այժմ նյութերը պատրաստվում են ուղարկել իրավապահներին։ ՊՎԾ-ի 1 տարվա աշխատանքի արդյունքում Գյուղակադեմիայի կողմից վերականգնվել է 350 միլիոն դրամի վնաս, 210 մլն դրամ վերականգնել է «Լուսանշան» և 100 մլն՝ «Հայրենիք-Սփյուռք» ՊՈԱԿ-ները։


Հեռուստալրագրող, մեկնաբան Արտակ Հերիքյանն աշխատանքի է անցել «5-րդ ալիք»-ում: Այս մասին տեղեկանում ենք վերջինիս պաշտոնական էջից. «5-րդ ալիքում այսօր սովորականից ուրախ ենք. թիմին է միացել հայտնի լրագրող, մեկնաբան Արտակ Հերիքյանը: Բարի գալուստ, Արտակ»: Հիշեցնենեք, որ Արտակ Հերիքյանը Հանրային հեռուստաընկերության «Օրակարգ» լրատվական ծառայության ղեկավար-պրոդյուսերն էր, որը 2018 թվականի հունիսի 18-ին իր դիմումի համաձայն ազատվել էր զբաղեցրած պաշտոնից։


Ձեզ մի կողմից զգուշացվեց՝ դաս քաղել և «օրենքով գողերի» օրինագծի քննարկման ժամանակ համապատասխան պահվածք ու դիրքորոշում որդեգրել, հակառակ դեպքում ձեզ ցույց կտան, թե «որտեղ են ձմեռում խեցգետինները», դաս քաղե՞լ եք՝ հարցրինք ԲՀԿ-ական պատգամավոր Արման Աբովյանին։ «Ո՞վ է ասել, որ պետք է դաս քաղենք»: Օրինակ՝ Արարատ Միրզոյանի օգնական Վահան Կոստանյանը։ «Ճիշտն ասած՝ մի քիչ զարմանում եմ, որ մարդիկ կարողանում են իրենց համար երևակայական աշխարհ ստեղծել, ապրել այդ աշխարհի մեջ․ ի՞նչ է նշանակում «դաս քաղել»։ Թույլ տվեք չմեկնաբանեմ որևէ արտահայտություն. կարող եմ ասել, որ մենք պարկեշտ քաղաքական ուժ ենք, շատ լավ գիտենք ինչ ենք անում, ինչպես ենք անում»: Իսկ ի՞նչ եք կարծում՝ «Իմ քայլը»-ԲՀԿ սագան ինչո՞վ կավարտվի՝ դուելո՞վ, թե՞ համերաշխությամբ։ «Ո՛չ դուելով, ո՛չ համերաշխությամբ։ Սա քաղաքական ընթացք է, և ժամանակը ցույց կտա՝ ով է սխալ, ով՝ ճիշտ»:


Երևան քաղաքի ընդհանուր իրավասության դատարանում այսօր շարունակում է Գրիգոր Պետրոսյանի դատաքննությունը։ Նրանք մեղադրանք է առաջադրվել այն բանի համար, որ 2016թ․ հոկտեմբերի 26-ին խարդախություններ կատարելու համար է ՀՀ ԱՆ ՔԿՎ «Հրազդան» ՔԿՀ-ում պատժի կրման ընթացքում «Ֆեյսբուք» սոցիալական կայքէջում ծանոթանալով Արմինե Սիմոնյանի հետ և ներկայանալով «Ռոման Պետրոսյան» անվամբ, Գերմանիայի Դաշնային Հանրապետություն մեկնելու վիզա տրամադրելու անհրաժեշտ փաստաթղթերը ձևակերպելու պատրվածով, «ներգործելով վերջինիս գիտակցության և կամքի վրա, խաբեությամբ և վստահությունը չարաշահելու եղանակով» 2017թ․ նոյեմբեր-դեկտեմբեր ամիսների ընթացքում մաս-մաս պահանջել և ստացել է ընդհանուր 618․620 ՀՀ դրամ գումար, սակայն որևէ գործողություն չի կատարել՝ խարդախությամբ Արմինե Սիմոնյանին պատճառելով խոշոր չափի՝ 618․620 ՀՀ դրամի գույքային վնաս։


Հայտնում ենք, որ «Դոմոդեդովո» օդանավակայանում նախորդ օրվանից գտնվում է մոտ 27 ՀՀ քաղաքացի։ Վերջիններս չեն ցանկացել հետևել օդանավակայանում չգտնվելու շուրջ դեսպանության հորդորներին և հրաժարվել են հյուրատներ ու ժամանակավոր կացարաններ տեղափոխվելու հնարավորություններից։ Միևնույն ժամանակ դեսպանությունը քաղաքացիներին տեղեկացրել է հնարավոր չվերթի սպասողների համար համապատասխան կարգով ցուցակագրում անցնելու անհրաժեշտության մասին՝ խնդրելով հարգել դեսպանությունում արդեն իսկ ցուցակագրված այն քաղաքացիներին, ովքեր, դրսևորելով համբերատարություն, սպասում են հնարավոր առաջիկա չվերթով Հայաստան վերադառնալու իրենց հերթին։ Տեղեկացնում ենք նաև, որ որևէ քաղաքացի, այդ թվում՝ օդանավակայանում գտնվող, չի կարող օգտվել Հայաստան մեկնելու հնարավորությունից՝ խախտելով արդեն իսկ հրապարակված ցուցակների հերթականությունը։ Ընդգծենք, որ Մոսկվայից դեպի Երևան հնարավոր չվերթի մասին տեղեկատվություն ստանալուն պես լրացուցիչ կհայտնենք: ՌԴ-ում ՀՀ դեսպանություն


ՀՀ ՍԴ դատավոր Ալվինա Գյուլումյանի հետ կապված միջադեպը դրանում ՀՀ քրեական օրենսգրքի 316-րդ, 332-րդ, 343-րդ և 225.1-րդ հոդվածներով նախատեսված հանցակազմերի առկայության տեսանկյունից քննության առարկա է դարձել 2019 թվականի հունիսի 5-ին քաղաքացու կողմից ներկայացված՝ ՀՀ Սահմանադրական Դատարանի դիմաց անցկացվող բողոքի ակցիայի ժամանակ իրեն հրելու և գցելու վերաբերյալ տրված հաղորդման կապակցությամբ նյութերի նախապատրաստման շրջանակներում: Արդյունքում հետաքննության մարմնի կողմից կայացվել է նշված հոդվածներով հանցակազմի բացակայության հիմքով տվյալ քաղաքացու կողմից մարմնական վնասվածք ստանալու դեպքերի առթիվ քրեական գործ հարուցելը մերժելու մասին որոշում:


Samsung - Galaxy Note10 ֆլագմանային սմարթֆոնի պաշտոնական շնորհանդեսին մոտ մեկ ամիս է մնացել, բայց նորույթի մասին գաղտնիքներ գրեթե չեն մնացել։ Համացանցում MySmartPrice-ի և WinFuture-ի կայքերում հրապարակվել են սարքի պաշտոնական լուսանկարները, փոխանցում է Vesti-ն։ Հիմա ստույգ գիտենք, թե այն ինչ տեսք կունենա և հավելած սմարթֆոնի էկրանի 6,75 դյույմ անկյունագծով և ստանդարտ 6,3-դյույմանոց դիսփլեյով տարբերակները։ Չափերից բացի, դրանք տարբերվում են թիկունքային խցիկների հավաքածուով. ավագ մոդելը բացի երեք օբյեկտիվներից և լուսաբռնկումից, հետին պանելին ունի ևս 2 սենսոր։ Դա, հավանաբար, ToF խցիկն է, որն անհրաժեշտ է կադրի խորության քարտեզի ճշգրիտ կառուցման և կողքից առաջ տարված էմուլյացիայի համար։ Ճակատային խցիկը ներկառուցված է էկրանին՝ վերին եզրում ճիշտ մեջտեղում։ Բացի դասական սև գույնից, հրապարակվել է սպիտակա-երկնագույն գարդիենտային գունավորմամբ Galaxy Note10-ի ռենդեր՝ գրեթե ճշգրիտ այնպիսի, ինչպես Huawei P30 Pro ֆլագմանի մոտ։ Սմարթֆոնը մատնահետքերի տեսանելի հաղորդիչ չունի. ակնհայտ է, որ այն կներկառուցեն էկրանին։ Ուշադրություն է գրավում նաև կոճակի բացակայությունն այնտեղ, որտեղ սովորաբար եղել է միացման կոճակը։ Կամ որոշել են առանց դրա յոլա գնալ, կամ այն «տեղափոխվել» է ձախ կողմ՝ փոխարինելով Bixby ասիստենտի կանչի կոճակը. ամեն դեպքում օգտատերերը ստիպված կլինեն վարժվել նոր տեղադրությանը։ Չնայած սարքի կտրվածքային պատկերներ չեն հրապարակվել, ըստ լուրերի՝ Note10 Samsung-ը, այնուամենայնիվ, կհրաժարվի աուդիոանջատումից։ Բացառված չէ, որ կներկայացվի նաև 5-րդ սերնդի բջջային ցանցերի աջակցությամբ տարբերակը։


ԱԺ պատգամավորներն անհանգիստ են. «Էսպես որ շարունակվի, արձակուրդ չենք կարողանա գնալ՝ մեծ թվով նախագծեր կան, որ պետք է ընդունվեն»: Իսկ պատգամավորների արձակուրդը հուլիսի 15-ից օգոստոսի 15-ն է: Աշխատասենյակները «ժերեբյովկայով» բաժանելիս ասվել էր, որ ամռանը բոլոր սենյակները բերվելու են նույնական տեսքի, որ չլինի՝ «մեկին հազար ձի ու ջորի, մեկին ոչ ուլ և ոչ մաքի»: Ի՞նչ եք արել այդ ուղղությամբ՝ հարցրինք ԱԺ աշխատակազմի ղեկավար Տիգրան Գալստյանին։ «Այս պահին հարցի պատասխանը չունեմ, սենյակների մասով լուծում դեռ չունենք. 2 աշխատասենյակ, որ անմխիթար վիճակում էին, նորոգել ենք, մրցույթ ենք հայտարարել՝ պատուհանների և ջեռուցման համակարգի նախագծերի և նախահաշվարկների մասով»: Փաստորեն, կունենաք նախկինի պես «լավ և ավելի լավ» սենյակներ։ «Բանն այն է, որ ամբողջական վերանորոգում անելու համար ժամանակ է պետք։ Ամբողջական վերանորոգումը կխաթարի պառլամենտի աշխատանքը, այդ իսկ պատճառով նպատակահարմար դիտվեց պատուհանների և ջեռուցման համակարգերի փոփոխությունը, գումարած էլեկտրախնայողության ու ձմռանը ջերմության ապահովման գործոնները»:


Միջխորհրդարանական հանձնաժողովներում Ազգային ժողովի յոթերորդ գումարման պատվիրակությունների կազմերն արդեն հայտնի են։ Այսպիսով՝ Հայաստանի և Արցախի խորհրդարանների միջև համագործակցության միջխորհրդարանական հանձնաժողովը կղեկավարի ԱԺ նախագահ Արարատ Միրզոյանը, Հայաստան Բելոռուսինը՝ ԱԺ ԲՀԿ-ական փոխխոսնակ Վահե Էնֆիաջյանը, Կիպրոսի ԱԺ-ի հետ հանձնաժողովի ղեկավարումը վստահվել է «Իմ Քայլը» խմբակցության պատգամավոր, կրթության, սպորտի, մշակույթի հարցերով հանձնաժողովի նախագահ Մխիթար Հայրապետյանին, հայ-ռուսական միջխորհրդարանական հանձնաժողովի նախագահ կդառնա «Իմ Քայլը» խմբակցության պատգամավոր, ԱԺ փոխխոսնակ Ալեն Սիմոնյանը։


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ ԵՎ ԱՐՑԱԽԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ ՄԻՋԵՎ ՀԱՄԱԳՈՐԾԱԿՑՈՒԹՅԱՆ ՄԻՋԽՈՐՀՐԴԱՐԱՆԱԿԱՆ ՀԱՆՁՆԱԺՈՂՈՎ - 1. Արարատ Միրզոյան Պատվիրակության նախագահ «Իմ քայլը» խմբակցություն, 2. Սասուն Միքայելյան «Իմ քայլը» խմբակցություն, 3. Անդրանիկ Քոչարյան «Իմ քայլը» խմբակցություն, 4. Տիգրան Կարապետյան «Իմ քայլը» խմբակցություն, 5. Բաբկեն Թունյան «Իմ քայլը» խմբակցություն, 6. Արման Բոշյան «Իմ քայլը» խմբակցություն, 7. Լիլիթ Մակունց «Իմ քայլը» խմբակցություն, 8. Նարեկ Զեյնալյան «Իմ քայլը» խմբակցություն, 9. Ծովինար Վարդանյան «Իմ քայլը» խմբակցություն, 10. Վլադիմիր Վարդանյան «Իմ քայլը» խմբակցություն, 11. Հակոբ Սիմիդյան «Իմ քայլը» խմբակցություն, 12. Ռուբեն Ռուբինյան «Իմ քայլը» խմբակցություն, 13. Մխիթար Հայրապետյան «Իմ քայլը» խմբակցություն, 14. Հայկ Գևորգյան «Իմ քայլը» խմբակցություն, 15. Աննա Կարապետյան «Իմ քայլը» խմբակցություն, 16. Տաթևիկ Հայրապետյան «Իմ քայլը» խմբակցություն, 17. Սիփան Փաշինյան «Իմ քայլը» խմբակցություն, 18. Նաիրա Զոհրաբյան «Բարգավաճ Հայաստան» խմբակցություն, 19. Միքայել Մելքումյան «Բարգավաճ Հայաստան» խմբակցություն, 20. Սերգեյ Բագրատյան «Բարգավաճ Հայաստան» խմբակցություն, 21. Էդուարդ Բաբայան «Բարգավաճ Հայաստան» խմբակցություն, 22. Արման Աբովյան «Բարգավաճ Հայաստան» խմբակցություն, 23. Էդմոն Մարուքյան «Լուսավոր Հայաստան» խմբակցություն, 24. Գևորգ Գորգիսյան «Լուսավոր Հայաստան» խմբակցություն, 25. Արման Բաբաջանյան «Լուսավոր Հայաստան» խմբակցություն


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ ԵՎ ԲԵԼԱՌՈՒՍԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ ՄԻՋԵՎ ՀԱՄԱԳՈՐԾԱԿՑՈՒԹՅԱՆ ՄԻՋԽՈՐՀՐԴԱՐԱՆԱԿԱՆ ՀԱՆՁՆԱԺՈՂՈՎ - 1. Վահե Էնֆիաջյան Պատվիրակության նախագահ «Բարգավաճ Հայաստան» խմբակցություն, 2. Վահագն Թևոսյան «Իմ քայլը» խմբակցություն, 3. Հրաչյա Հակոբյան «Իմ քայլը» խմբակցություն, 4. Ալեքսեյ Սանդիկով «Իմ քայլը» խմբակցություն, 5. Հովհաննես Հովհաննիսյան «Իմ քայլը» խմբակցություն, 6. Ալեքսանդր Ավետիսյան «Իմ քայլը» խմբակցություն, 7. Գոռ Գևորգյան «Իմ քայլը» խմբակցություն, 8. Հովիկ Աղազարյան «Իմ քայլը» խմբակցություն, 9. Վլադիմիր Վարդանյան «Իմ քայլը» խմբակցություն, 10. Արմեն Փամբուխչյան «Իմ քայլը» խմբակցություն, 11. Վաղարշակ Հակոբյան «Իմ քայլը» խմբակցություն, 12. Սոֆիա Հովսեփյան «Իմ քայլը» խմբակցություն, 13. Նարինե Խաչատուրյան «Իմ քայլը» խմբակցություն, 14. Արփինե Դավոյան «Իմ քայլը» խմբակցություն, 15. Լիլիթ Ստեփանյան «Իմ քայլը» խմբակցություն, 16. Շիրակ Թորոսյան «Իմ քայլը» խմբակցություն, 17. Տիգրան Ուրիխանյան «Բարգավաճ Հայաստան» խմբակցություն, 18. Միքայել Մելքումյան «Բարգավաճ Հայաստան» խմբակցություն, 19. Արման Աբովյան «Բարգավաճ Հայաստան» խմբակցություն, 20. Հրանտ Այվազյան «Լուսավոր Հայաստան» խմբակցություն, 21. Արմեն Եղիազարյան «Լուսավոր Հայաստան» խմբակցություն, 22. Անի Սամսոնյան «Լուսավոր Հայաստան» խմբակցություն


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ ԵՎ ՌՈՒՍԱՍՏԱՆԻ ԴԱՇՆՈՒԹՅԱՆ ԴԱՇՆԱՅԻՆ ԺՈՂՈՎԻ ՄԻՋԵՎ ՀԱՄԱԳՈՐԾԱԿՑՈՒԹՅԱՆ ՄԻՋԽՈՐՀՐԴԱՐԱՆԱԿԱՆ ՀԱՆՁՆԱԺՈՂՈՎ - 1. Ալեն Սիմոնյան Պատվիրակության նախագահ «Իմ քայլը» խմբակցություն, 2. Անուշ Բեղլոյան «Իմ քայլը» խմբակցություն, 3. Անդրանիկ Քոչարյան «Իմ քայլը» խմբակցություն, 4. Ալեքսեյ Սանդիկով «Իմ քայլը» խմբակցություն, 5. Ռուբեն Ռուբինյան «Իմ քայլը» խմբակցություն, 6. Վլադիմիր Վարդանյան «Իմ քայլը» խմբակցություն, 7. Արթուր Դավթյան «Իմ քայլը» խմբակցություն, 8. Արմեն Փամբուխչյան «Իմ քայլը» խմբակցություն, 9. Վաղարշակ Հակոբյան «Իմ քայլը» խմբակցություն, 10. Քրիստինե Պողոսյան «Իմ քայլը» խմբակցություն, 11. Հովհաննես Հովհաննիսյան «Իմ քայլը» խմբակցություն, 12. Վահագն Թևոսյան «Իմ քայլը» խմբակցություն, 13. Վարազդատ Կարապետյան «Իմ քայլը» խմբակցություն, 14. Արման Աբովյան «Բարգավաճ Հայաստան» խմբակցություն, 15. Նաիրա Զոհրաբյան «Բարգավաճ Հայաստան» խմբակցություն, 16. Միքայել Մելքումյան «Բարգավաճ Հայաստան» խմբակցություն, 17. Դավիթ Մանուկյան «Բարգավաճ Հայաստան» խմբակցություն, 18. Էդմոն Մարուքյան «Լուսավոր Հայաստան» խմբակցություն, 19. Սարիկ Մինասյան «Լուսավոր Հայաստան» խմբակցություն, 20. Արկադի Խաչատրյան «Լուսավոր Հայաստան» խմբակցություն


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ ԵՎ ԿԻՊՐՈՍԻ ՀԱՆՐԱՊԵՏՈՒԹՅԱՆ ՆԵՐԿԱՅԱՑՈՒՑԻՉՆԵՐԻ ՊԱԼԱՏԻ ՄԻՋԵՎ ՀԱՄԱԳՈՐԾԱԿՑՈՒԹՅԱՆ ՄԻՋԽՈՐՀՐԴԱՐԱՆԱԿԱՆ ՀԱՆՁՆԱԺՈՂՈՎ - 1. Մխիթար Հայրապետյան Պատվիրակության նախագահ, «Իմ քայլը» խմբակցություն, 2. Հայկ Կոնջորյան «Իմ քայլը» խմբակցություն, 3. Արման Եղոյան «Իմ քայլը» խմբակցություն, 4. Համազասպ Դանիելյան «Իմ քայլը» խմբակցություն, 5. Արուսյակ Ջուլհակյան «Իմ քայլը» խմբակցություն, 6. Սիսակ Գաբրիելյան «Իմ քայլը» խմբակցություն, 7. Լուսինե Բադալյան «Իմ քայլը» խմբակցություն, 8. Էդգար Առաքելյան «Իմ քայլը» խմբակցություն, 9. Հովհաննես Իգիթյան «Իմ քայլը» խմբակցություն, 10. Վիկտոր Ենգիբարյան «Իմ քայլը» խմբակցություն, 11. Նիկոլայ Բաղդասարյան «Իմ քայլը» խմբակցություն, 12. Աննա Կարապետյան «Իմ քայլը» խմբակցություն, 13. Արման Բոշյան «Իմ քայլը» խմբակցություն, 14. Իվետա Տոնոյան «Բարգավաճ Հայաստան» խմբակցություն, 15. Արթուր Դալլաքյան «Բարգավաճ Հայաստան» խմբակցություն, 16. Արտյոմ Ծառուկյան «Բարգավաճ Հայաստան» խմբակցություն, 17. Շաքե Իսայան «Բարգավաճ Հայաստան» խմբակցություն, 18. Արայիկ Աղաբաբյան «Բարգավաճ Հայաստան» խմբակցություն, 19. Կարեն Սիմոնյան «Լուսավոր Հայաստան» խմբակցություն, 20. Աննա Կոստանյան «Լուսավոր Հայաստան» խմբակցություն, 21. Սարգիս Ալեքսանյան «Լուսավոր Հայաստան» խմբակցություն


«Բարգավաճ Հայաստան» խմբակցության պատգամավոր, ԱԺ Պետաիրավական հարցերի մշտական հանձնաժողովի անդամ Գևորգ Պետրոսյանը ֆեյսբուքյան իր էջում գրում է. «Օրը գնացած, խաթեն մնացած... Մտա-չմտա տուն, սեղանիս տեսա դատարանից ուղարկված մի նամակ։ Չէ, այսօր սևազգեստ չէի, և գոնե այսօր ինձ չէր սպառնում պատերին ծեփռտվելու վտանգը: Սա ուրիշ «օպերայից» է... Պարզվում է՝ դեռ անցյալ տարվա ապրիլից ինձ դատի է տվել «Կամք» անվանումով մի հասարակական կազմակերպություն, որի առաքելությունը, եթե չեմ սխալվում, Հայաստանում համասեռամոլների իրավունքները պաշտպանելն է: Իրավաբանական անգրագիտության ինչ աստիճան է պետք ունենալ, որ երեք անգամ ետ վերադարձրած հայցադիմումը չորրորդ անգամ ներկայացնես և ետ ստանաս՝ օրենքի պահանջները պահպանված չլինելու հիմքով... Եվ այս տկար կառույցը դատի է տալիս ինձ: Դե ինչ, սպասենք հետաքրքիր զարգացումների... Խնդիրն այն չէ, որ դատարանի նամակն ինձ վերջապես օգնեց լիաթոք ծիծաղել բազմազբաղ օրվա վերջում։ Չէ, խնդիրն այն է, որ ոչ մի իշխանության օրոք ոչ ավանդական պաշտամունքի կրողներն այսքան ինքնավստահ չեն եղել... Ասում եմ՝ կարող ա՞ սենց ա սկսվում տնտեսական հեղափոխությունը... Ինչ՞ իմանաս, մինչև հաստատ չիմանաս»։


«Գրանդ Հոլդինգը» կորոնավիրուսի կանխարգելմանն ու հաղթահարմանն ուղղված միջոցառումների աջակցության գանձապետական հաշվին է փոխանցել 100 միլիոն ՀՀ դրամ՝ վարակի տարածումը կանխելու և բուժաշխատողներին աջակցելու նպատակով:


Այսօր Արցախյան ազատամարտի հերոս, հրամանատար, ՀՀ և ԼՂՀ Ազգային Հերոս Մոնթե Մելքոնյանի ծննդյան օրն է: Մոնթե Մելքոնյանը ծնվել է 1957 թվականի նոյեմբերի 25-ին Մեծ Եղեռնից փրկված և ԱՄՆ Կալիֆոռնիայի Վիսեյլիա քաղաքում հանգրվանած հայի ընտանիքում։ 1972 թվականիի ամռանը տասնհինգամյա Մոնթե Մելքոնյանը ավարտում է միջնակարգ դպրոցը։ Մինչ ավագ դպրոցի նոր ուսումնական տարվա մեկնարկը դպրոցի տնօրեն Դեյվիդ Գրեյմսի առաջարկով մեկնում է Ճապոնիա՝ երկրի ամենահեղինակավոր «Tokyo Kamata High School» դպրոցում ուսումը շարունակելու նպատակով։ Մոնթեի՝ Ճապոնիա ուղարկելու որոշումը պատահական չէր կայացվել. նա երկար ժամանակ այցելում էր կարատեի խմբակներ և Կալիֆոռնիայի նահանգի պատանիների մինչև 14 տարեկանների խմբի չեմպիոնն էր, ուսումնասիրել էր ճապոնական մշակույթը, այդ թվում՝ մասնակցել էր ճապոներեն լեզվի դասընթացներին։ Մեկ ու կես տարում ճապոնական Օսակա քաղաքի վարժարանն ավարտելուց հետո մեկնում է Հարավային Կորեա, աշակերտում բուդդայական վանականի մոտ։ Ապա գնում է Վիետնամ, ականատես լինում պատերազմական գործողություններին, ստեղծում բազմաթիվ լուսանկարներ մոլեգնող պատերազմի մասին։ Վերադառնում է Ամերիկա՝ լիովին տիրապետած ճապոներենին ու կարատեի մարտարվեստին։ 20 տարեկանում ընդունվում է Կալիֆոռնիայի Բերկլիի համալսարան: Լայն աշխարհընկալում ու ընդունակություններ ունենալու շնորհիվ չորս տարվա դասընթացն ավարտում է կրկնակի տիտղոսով՝ ստանալով «Հնագիտության և ասիական պատմության մասնագետի» վկայականներ։ Համալսարանում ուսանելու տարիներին հիմնում է «Հայ ուսանողական միություն» խմբակը և կազմակերպում ցուցահանդես՝ նվիրված 19-րդ դարի վերջին և 20-րդ դարի սկզբին Օսմանյան կայսրությունում և Թուրքիայի Հանրապետությունում իրականացված Հայոց ցեղասպանությանը։ Մոնթեի ավարտական թեզը նվիրված էր Վանի թագավորության ժայռափոր դամբարանների ուսումնասիրությանը, որը նա պաշտպանում է 1978 թվականին։ Այնուհետև ընդունվում է Օքսֆորդի համալսարան, սակայն Անգլիա մեկնելու փոխարեն նա գնում է Արևմտյան Հայաստան, որպեսզի ուսումնասիրի և չափագրի Վասպուրականի հնագույն ժայռափոր դամբարաններն ու կացարանները։ 1978 թվականի աշնանը մեկնում է Իրան, ապա Լիբանան՝ մասնակցելու Բեյրութի հայ համայնքի ինքնապաշտպանության մարտերին։ 22 տարեկանում արդեն լիովին տիրապետում է անգլերենին, ֆրանսերենին, իսպաներենին, իտալերենին, թուրքերենին, պարսկերենին, ճապոներենին, քրդերենին։


1978 թվականի աշնանը մեկնում է Իրան, մասնակցում Իրանի շահի դեմ կազմակերպված ցույցերին։ Նույն թվականին մեկնում է Լիբանան, որտեղ քաղաքացիական պատերազմը հասել էր իր գագաթնակետին։ Բեյրութում մասնակցում է հայ համայնքի ինքնապաշտպանության մարտերին։ Այստեղ նա սովորում է արաբերեն և արդեն 22 տարեկանում լիովին տիրապետում էր հայերենին, անգլերենին, ֆրանսերենին, իսպաներենին, իտալերենին, թուրքերենին, պարսկերենին, ճապոներենին, քրդերենին։


1980 թվականից անդամագրվելով Հայաստանի ազատագրության հայ գաղտնի բանակին՝ կարճ ժամանակում դարձել է նրա ղեկավարներից մեկը։ 1981 թվականին նրա մասնակցությամբ կազմակերպվեց հայտնի Վան ռազմագործողությունը: 1981 թվականի նոյեմբերի 11-ին Ֆրանսիայի Օռլի օդանավակայանում Մոնթեն ձերբակալվեց կեղծ անձնագիր և ատրճանակ կրելու մեղադրանքով։ Նա սկզբում դատապարտվեց 4 ամսվա ազատազրկման, իսկ ավելի ուշ դատարանը որոշեց վտարել նրան Ֆրանսիայից։ Դատարանում Մոնթեն հայտարարեց՝ «Բոլոր հայերը կեղծ անձնագրեր են կրում՝ ֆրանսիական, ամերիկյան, դրանք կեղծ կլինեն այնքան ժամանակ, քանի դեռ դրանք հայկական չեն...»։ 1985 թվականին նա նորից կեղծ անձնագրով ժամանեց Ֆրանսիա և մի քանի ամիս անց նորից ձերբակալվեց «ահաբեկչություն» կազմակերպելու մեղադրանքով։ Մոնթեն բանտից դուրս եկավ 1989 թվականի հունվարի 16-ին։ Հոդվածներով հանդես է եկել Փարիզի «Հայ Պայքար» և Լոնդոնի «Կայծեր» թերթերում, «Սարդարապատ» ամսագրում, նաև անգլերեն մի շարք գրքերում՝ հայոց ազգային հարցերի արդարացի պահանջի և իրավունքի մասին, որոնք լույս են տեսել Լոնդոնում։


1989 թվականին ֆրանսիական բանտից ազատվելուց հետո 1991 թվականին գալիս է Հայաստանի Հանրապետություն, որտեղ արդեն սկսվել էին հայ-ադրբեջանական զինված ընդհարումները։ Հիմնում է «Հայրենասերների» ջոկատը։ Երևանում յոթ ամիս աշխատում է Գիտությունների ակադեմիայում՝ գրելով և հրատարակելով «Հայաստանը և հարևանները» գիրքը։ Նույն թվականի սեպտեմբերին մեկնում է Արցախի Հանրապետություն, որտեղ նրան անվանակոչում են Ավո մականունով։ Ռազմական տեսանկյունից մասնագիտական բարձր հմտություններ ցուցաբերելու շնորհիվ 1992 թվականին ստանձնում է Մարտունու պաշտպանական շրջանի շտաբի պետի պարտականությունը։ Այստեղ կարճ ժամանակում նա իր անկեղծությամբ ու մաքրությամբ շահեց ոչ միայն տեղի բնակչության, այլև ընդհանրապես, համայն հայության սերն ու հարգանքը։ Նրա ղեկավարությամբ Մարտունին դարձավ Արցախի ամենապաշտպանված ու ամենամարտունակ շրջանը։ 1993 թվականի մարտ-ապրիլ ամիսներին նրա ղեկավարությամբ ազատագրվեց նաև Քարվաճառը:


Շրջանառվում են Մոնթե Մելքոնյանի մահվան մի շարք տարբերակներ ինչպես հայկական, այնպես էլ ադրբեջանական տեղեկատվական դաշտում։ ՀՀ պաշտոնական տեղեկատվության համաձայն Մոնթեն զոհվել է 1993 թվականի հունիսի 12-ին ադրբեջանական զրահամեքենայի կրակոցից, երբ հետախուզության նպատակով մարտընկերների հետ այցելել է Աղդամի շրջանի Մարզիլի գյուղի մատույցներ։ Նրա անունով է կոչվում ՀՀ զինված ուժերի ռազմական ուսումնարաններից մեկը, փողոցներ Հայաստանում և Արցախում։ Երևանի ավագանու 2017 թվականի նոյեմբերի 29-ի թիվ 65-Ն որոշմամբ 2014 թվականի հունիսին բացված նորակառույց փողոցը կոչվել է Մոնթե Մելքոնյանի անունով։ Մոնթե Մելքոնյանի կերպարն իր արտացոլումն է գտել 2015 թվականին Երևանում հրատարակված Անահիտ Արփենի «Անահիտի աղբյուրը» փաստագրական պատմավիպակում:


«Ժողովուրդ» թերթը գրում է. «Հայաստանում 6 ամսվա ընթացքում մշտական բնակչության թիվը 3700-ով նվազել է։ Այսինքն՝ ՀՀ քաղաքացիների թիվը պաշտոնապես նվազել է։ ՀՀ վիճակագրական կոմիտեի հրապարակած տվյալներով՝ այս տարվա հուլիսի 1-ի դրությամբ Հայաստանի մշտական բնակչության թիվը կազմել է 2 մլն 961 հազար 600 մարդ։ Նախորդ տարվա նույն ժամանակահատվածի համեմատ՝ այս ցուցանիշը նվազել է 8200-ով։ Մշտական բնակչության թիվը հիմնականում պակասել է մարզային քաղաքներում և գյուղերում, սակայն բնակչության թիվը ամենաշատը Շիրակի մարզում է պակասել՝ 2200-ով։ Բացի մշտական բնակչության թվաքանակի պակասելուց նվազել է նաև ծնվածների թիվը։ Եթե այս տարվա առաջին կիսամյակում Հայաստանում ծնվածների թիվը կազմել է 16 հազար 111, անցած տարվա նույն ժամականահատվածում՝ 16 հազար 261, իսկ 2017-ի հուլիսի 1-ի դրությամբ՝ 17 հազար 171։ Ավելացել է նաև մահացածների թիվը․ այս տարվա հուլիսի 1-ի դրությամբ անցած տարվա նույն ժամանակահատվածի համեմատ մահացածների թիվը աճել է 572-ով»։ Առավել մանրամասն՝ թերթի այսօրվա համարում։


Երգչուհի Լիլիթ Հովհաննիսյանը տոնական օրերին գնացել է հայրենի գյուղ՝ Օձուն, որտեղից լուսանկարներ է հրապարակել և մակագրել. «Հայկական Տիբեթում՝ Օձունում»։ Հեշթեգերում էլ երգչուհին նշել է, որ սա իր համար լավագույն հանգիստն է։ Լիլիթը պարբերաբար այցելում է հայրենի գյուղ և շեշտում, որ այնտեղ անցկացրած օրերն իր համար հանգստի լավագույն տարբերակն են։ Նախորդ անգամ նա ցույց էր տվել իր պատրաստած պանիրը:


Քիչ առաջ ոստիկանությունը հաղորդեց, որ երեկ գիշերը ժամը 5-ին, ոստիկանության Մալաթիայի բաժնի ծառայողները Շերամի և Օհանովի փողոցների խաչմերուկում ստուգման նպատակով մոտեցել են բարձր արագությամբ ընթացող «Միցուբիշի» մակնիշի ավտոմեքենային և ներկայանալով՝ վարորդից պահանջել են տրամադրել փաստաթղթերը: «Վարորդն ու ուղևորը ակնհայտ եղել են ոգելից խմիչքի ազդեցության տակ։ Չունենալով վարորդական իրավունքի վկայական՝ քաղաքացիները դրսևորել են ագրեսիվ վարքագիծ, չեն ենթարկվել ոստիկանության ծառայողների օրինական պահանջներին և հնչեցրել են հայհոյանքներ»,- ասված է հաղորդագրության մեջ: Երբ ոստիկանները փորձել են քաղաքացիներին բերման ենթարկել բաժին, «վարորդը դիմադրելով՝ բռունցքով հարվածել է ոստիկանության ծառայողներից մեկին՝ ձախ աչքի կոպի հատվածում պատճառելով մարմնական վնասվածք»: Վարորդը ձերբակալված է: Հարուցված է քրեական գործ իշխանության ներկայացուցչի նկատմամբ բռնություն գործադրելու հոդվածով: Մեզ հաջողվեց կապ հաստատել քաղաքացու շահերը ներկայացնող փաստաբան Գուրգեն Հովհաննիսյանի հետ, որը գրառում էր կատարել ոստիկանության ֆեյսբուքյան էջին: «Ներկայացվածը իրականությանը չի համապատասխանում, ինչպես միշտ ներկայացվում է միակողմանի: Ես եմ բերման ենթարկվածի պաշտպանը, և առկա են նկարներ և տեսանյութ թե ինչպես են Մալաթիայի բաժնի ոստիկանները դաժանորեն ծեծել Տիգրան Կարապետյանին: Խոշտանգել և նվաստացրել են նրա արժանապատվությունը»,- գրել է փաստաբանը: Մենք կապվեցինք նրա հետ: Գուրգեն Հովհաննիսյանը «Հրապարակին» հայտնեց, որ իր պաշտպանյալը այդ օրը տուն է գնացել, տեղեկացել է, որ իր երեխան հիվանդ է, արագ դուրս է եկել տանից ու գնացել է «Երևան-Սիթի» սուպերմարկետ՝ գնումների: « «Սիթիի» դիմաց ոստիկանները դեմը կտրել են, կոպտորեն դիմել են, թե էդ ոնց ես քշում ու հայհոյել են: Նա էլ պատասխանել է, որից հետո երեք հոգով դաժանաբար ծեծելով նստեցրել են նրան մեքենա ու տարել են բաժին», - ասաց փաստաբանը: Մեքենայի մեջ Տիգրան Կարապետյանը փորձել է ազատել ձեռքերը, իսկ Մալաթիայի բաժանմունքում Կարապետյանին շարունակել են ծեծել ու ստորացնել, թքել են նրա վրա: Ոստիկանության Մալաթիայի բաժնի պետ Իգոր Մեսրոպյանը նրան հայհոյել է, իսկ քրեականի պետը սպիրտ է լցրել գլխին, ասելով՝ «դեզինֆեկցիա եղիր, այ պիղծ, այ վարակ»: Հարցին, թե արդյո՞ք իր պաշտպանյալն ու նրա ընկերը հարբա՞ծ են եղել, փաստաբանը պատասխանեց. «Նա օգտագործել էր ալկոհոլ, որի մասին ցուցմունք է տվել: Նա չի էլ թաքցրել այդ հանգամանքը: Նրան հարբածության համար չեն բերման ենթարկել: Եվ ի վերջո, եթե մարդը գինովցած է, ուրեմն, նրան պետք է խոշտանգեն ու ստորացնե՞ն»: Փաստաբան Գուրգեն Հովհաննիսյանը մեզ տրամադրեց իր խոշտանգված պաշտպանյալի լուսանկարը: Ինչ եք պատրաստվում անել՝ հարցին ի պատասխան, ասաց. «Երկուշաբթի նրան կբերեն քննչական բաժին, հանցագործության մասին հաղորդում ենք տալու ու դա հանձնելու եմ ՀՔԾ: Նաև կհասկանանք, թե ինչու չեն կատարում փորձաքննություն: Ոստիկանությունը իմ պաշտպանյալին հրաժարվում է փորձաքննության ենթարկել գոնե հիվանդանոցում: Նրան սովորական պոլիկլինիկա են տարել: Թող հիվանդանոց տանեին, գոնե: Հասնելու ենք նրան, որ այդ մարդը փորձաքննության ենթարկվի ու պետք է պայքարենք, որ նրան չկալանավորեն»:


Գրող Սարգիս Հովսեփյանը ֆեյսբուքյան իր էջում գրել է․ «Նիկոլը, իհարկե, էս բանաստեղծությունը պիտի չհրապարակեր, մի քանի պատճառով, որոնցից մի քանիսն ասեմ. Նախ բանաստեղծությունը, որպես բանաստեղծություն որևէ գրական արժեք չուներ, երկրորդ՝ վարչապետի էջով էդ բանաստեղծությամբ լայք կարա հավաքի ով ասես, երրորդ՝ դա էս նեղ մաջալին, ոնց որ ծաղր լինի լիքը մարդկանց հանդեպ, չորրորդ՝ Նիկոլը, իհարկե, անկեղծ ա ու ցանկացել ա ցույց տալ իր տվայտանքներն ու ապրումները, հենց վերջին օրերի իրավիճակի կոնտեքստում, որին հավատում եմ, բայց էդ տվայտանքները էդ նույն իրավիճակի կոնտեքստում գործիք դարձնելը հեչ սիրուն չի, և վստահեցնում եմ, ստեղծված իրավիճակից տվայտվում ենք բոլորս ու էս կարգի բանաստեղծություններ ու մերձարվեստային դրսևորումներ կարող ենք երկնել բոլորս, բայց նույն կարգավիճակը չունենալու բերումով մեր երկնած տեքստերին ոչ քաքի տեղ դնող ա լինելու, ոչ էլ ազդեցություն ա լինելու, հինգերորդ՝ Նիկոլը ուզեցել ա ասի, որ սիրում ա հայրենիքը ու ամենայն հավանականությամբ գրական արժեքի մասին սկի չի էլ մտածել, բայց բոլորն էլ սիրում են իրենց հայրենիքը և չեմ կարծում, թե մեկը մտածում ա՝ Նիկոլը հայրենիքը չի սիրում, խնդիրն էն ա, որ շատերս կարծում ենք Նիկոլը սխալ ձևով ա սիրում հայրենիքը, ինչ-որ բան խառնել ա իրար ու հայրենիքի հանդեպ իր սիրո դրսևորումները ստեղծված իրավիճակի կոնտեքստում կարող են վտանգավոր լինել հայրենիքի համար, որ Նիկոլը մոլորության մեջ ա և որ Նիկոլը ինչ-որ անառողջ ազդեցություններ ա կրում ու որոշակի սահմանափակ կամ թերի պատկերացումներ ունի ինքնիշխանության, կապիտալի դերի, երկակի ստանդարտների և մանիպուլյատիվ մեթոդների կիրառելիության թույլատրելիության, քաղաքացիների դերի, ժողովրդավարության, մարդկանց սեփական տարածքում երջանիկ ապրելու իրավունքի, կարճաժամկետ ու երկարաժամկետի, որոշ հարցերում իշմարների անհեթեթության, որպես կառավարիչ սեփական մոտիվների մասով վստահության արժանանալու և առաջինը հստակ դիրքորոշումդ ապացուցելու անհրաժեշտության և այլ հարցերի մասով, վեցերորդ՝ նման տեքստերը ու ոճը կարևոր պահերին հակացուցված ա, քանի որ պրոցեսը դեռ ավարտված չի և հանգուցալուծում դեռ չկա և նման ոճն ու պաթոսը սպանում ա գործնականությունն ու ռացիոնալությունն իր օրորոցում, թույլ ա տալիս զգացմունքայինի վրա հիմնվելով խուսափել բազմաթիվ ուղիղ հարցադրումներից ու խոսակցությունից /ի դեպ մարդկանց մի մասին զգացմունքայնության մեջ հենց իր թիմն ա մեղադրում ;Ճ/, եթե աստված չանի, պատերազմի նախաշեմին լինեինք ու արդեն, որպես հանրություն որոշած լինեինք, որ պիտի կռիվ տանք, եթե որպես ժողովուրդ մեր առջև կանգնած խնդրի մասին հանրային լայն կոնսեսուս ունենայինք ու ըստ էության հանգուցալուծման հարց չլիներ մեր ներսում, ընտրություն կատարելու տեսանկյունից ու մեզ մնար միայն ինքներս մեզ դուխ տալը, ոգեշնչելը և այլն, էլի կհասկանայի նման տեքստերը, բայց էս էտ դեպքը չի, յոթերորդ՝ Նիկոլը ցույց ա տալիս, որ ծուղակում ա հայտնվել, որը ի դեպ նախորդներն են լարել, բայց ինքը, իր կացին խորհրդատուների անմիջական մեղավորությամբ ու մասնակցությամբ մեկուկես տարվա ընթացքում միայն բարդացրել ա հարցը և ոնց հասկանում եմ շարունակում ա նույն ուղղությամբ շարժվել, ութերորդ՝ ցույց ա տալիս, որ փաստորեն էնքան էլ լավ չի ճանաչում էն ժողովրդին, որի միջոցով եկավ իշխանության, չի պատկերացնում, որ ժողովուրդը ավելի քան ռեալիստ ու պրագմատիկ ա և իրեն իշխանության ա բերել սեփական կարիքների համար, այլ ոչ թե իր, այդպես էլ մանրամասնորեն չպարզաբանված ու աշխարհայացքային տեսանկյունից անհասկանալի մնացած օրակարգը ու պատկերացումները 100-ից 100 իրագործելու համար, որ մարդկանց մեծ մասը շատ հստակ հասկանում ու տարբերակում ա հեղափոխության բուն ու ակտիվ ժամանակը և հետհեղափոխական ժամանակը ու շատ լավ գիտի ինչի համար ա ձայն տվել և ում դեմ ա ձայն տվել իրեն: Եվ իններորդ՝ հուսով եմ իր պոետական հանճարը չգնահատելը շատ ծանր չի տանի և բավարար հումորի զգացում ունի սեփական անձին հումորով մոտենալու համար ու ես ստիպված չեմ լինի Պետրոնիուսի խնջույքը կազմակերպել ընկերներիս համար»։


ՀՀ առաջին ՄԻՊ Լարիսա Ալավերդյանը կարծում է, որ գործ ունենք Սահմանադրության սելեկտիվ օգտագործման հետ: Եթե իշխանությունը ՍԴ-ն համարում է ոչ լեգիտիմ, ապա իրենք նույնպես լեգիտիմ չեն, քանի որ, որպես իշխանություն, ձևավորվել են գործող Սահմանադրությամբ: Ալավերդյանն անդրադարձավ նաև Փաշինյանի այն հայտարարությանը, որ ովքեր «Այո» կասեն, ուրեմն ժողովրդավարության և պետության զարգացման կողմնակից է, Ալավերդյանը դա համարեց ներքին ռասիզմ:


ՀՀ կրթության և գիտության նախարար Արայիկ Հարությունյանը խորհրդակցություն է անցկացրել «Շախմատ» առարկայի ներդրման արդյունավետությունն ուսումնասիրող աշխատանքային խմբի հետ Խ. Աբովյանի անվան պետական հայկական մանկավարժական համալսարանում: Հանդիպմանը ներկա են եղել Հայաստանի շախմատի ակադեմիայի հիմնադիր-տնօրեն Սմբատ Լպուտյանը, ԿԳ նախարարության հանրակրթության վարչության ներկայացուցիչներ, մանկավարժական համալսարանի մասնագետներ: Հանդիպման նպատակը, ինչպես իր խոսքում նշել է նախարար Արայիկ Հարությունյանը, շախմատի դասավանդման ընթացքում առաջացած խնդիրների քննարկումն ու դասավանդման արդյունավետության բարձրացումն է: Արայիկ Հարությունյանը նշել է, որ ինքը «Շախմատ» առարկայի  դասավանդման կողմնակից է, սակայն միաժամանակ ծնողների կողմից բարձրաձայնվում են մի շարք խնդիրներ, որոնք պետք է անպայման հաշվի առնվեն: Մասնավորապես դժգոհություններ են հնչում առարկայի գնահատման և տնային առաջադրանքների բարդության վերաբերյալ: Նախարարին ներկայացվել են մանկավարժական համալսարանի «Շախմատ» գիտահետազոտական ինստիտուտի կողմից իրականացված հետազոտության արդյունքները: Առարկայի ներդրման արդյունավետությունը մասնագետները սկսել են ուսումնասիրել 2012 թվականից սկսած, այսինքն՝ ներդրմանը զուգահեռ: Կատարվել է բազմակողմ հետազոտություն՝ ինչպես է ազդում շախմատի ուսուցումը երեխայի մտածողության, վարքի և առաջադիմության վրա: Մասնագետների համոզմամբ՝ շախմատը օգնում է սովորողների մտածողության զարգացմանը, ինչպես նաև նպաստում ինքնուրույնությանը: Առարկայի ուսուցումը դրական է անդրադառնում նաև երեխաների ընդհանուր առաջադիմության վրա: Մասնավորապես ուսումնասիրվել է, թե այլ առարկաներից ինչ առաջադիմություն ունեն 2-4-րդ դասարաններում շախմատ սովորած և չսովորած երեխաները: Արդյունքները փաստել են՝ շախմատ առարկան սովորած երեխաներն ավելի բարձր առաջադիմություն են ցուցաբերել: Բացի այդ՝ 2-4-րդ դասարանների սովորողների շրջանում կատարված հարցումների արդյունքներով՝ երեխաների մեծ մասը «Շախմատը» նշել են սիրված առարակների եռյակում: Հետազոտությունը կատարած մասնագետների գնահատմամբ՝ առարկայի դասավանդման հետ կապված հիմնական խնդիրները պայմանավորված են ուսուցիչների գործոնով: Նախկինում «Շախմատ» առարկայի դասավանդման փորձ չի եղել: Այն դասավանդվել է խմբակի ձևով՝ որպես ֆակուլտատիվ պարապմունք: Նախկին խմբակավարները, որոնք հետագայում դարձան դասավանդող ուսուցիչներ, չէին տիրապետում ծրագրային նյութի դասավանդման մանկավարժական և մեթոդական հմտություններին: Շուրջ 1278 ծնողների շրջանում կատարված ընտրանքային հարցման արդյունքները ցույց են տվել՝ ծնողների 70 տոկոսը գտնում է, որ շախմատը նպաստում է տրամաբանության զարգացմանը, սակայն միաժամանակ նրանց մի մասը դժգոհ է առարկայից, քանի որ տնային առաջադրանքները բարդ են, և իրենք դժվարանում են օգնել երեխաներին: Մյուս դժգոհությունն այն է, որ աշակերտները հիմնականում շախմատից ավելի ցածր գնահատականներ են ստանում, քան մնացած առարկաներից, իսկ դա բացասական է անդրադառնում միջին գնահատականի վրա: Որպես տնային առաջադրանք տրվող խնդիրները ինքնուրույն կարողանում են լուծել երեխաների 38 տոկոսը, 62 տոկոսը դիմում է ծնողների օգնությանը, իսկ ծնողների 29 տոկոսը դժվարանում է օգնել երեխաներին: Հարցման ընթացքում ծնողները որոշ առաջարկություններ են ներկայցրել, այդ թվում նաև առարկայի ուսուցումը 3-րդ դասարանից սկսելու վերաբերյալ: Հարցման մասնակիցներից ընդամենը 4-ն են առաջարկել՝ շախմատը հանել դպրոցից: Հանդիպման ընթացքում նշվել է, որ այս պահին ընթացքի մեջ են մի քանի այլ հետազոտություններ ևս: Բացի այդ՝ «Շախմատ» առարկայի ներդրումը պետական կրթական ծրագրում առաջացրել է հետաքրքրություն միջազգային մասնագիտական և գիտական շրջանակներում: Ամփոփելով հանդիպումը՝ Շախմատի ակադեմիայի հիմնադիր-տնօրեն Սմբատ Լպուտյանն ընդգծել է, որ ի սկզբանե առարկայի ներդրման նպատակը եղել է ոչ թե շախմատիստներ պատրաստելը, այլ սովորողների տրամաբանական մտածողության զարգացմանը նպաստելը: Նախարարն առաջարկել է, հաշվի առնելով հետազոտության արդյունքները, իրականացնել քայլեր՝ առարկայական ծրագրի բարեփոխման ուղղությամբ:


Ապրիլի 25-ին, ժամը 19:48-ին Ճգնաժամային կառավարման ազգային կենտրոն տեղեկություն է ստացվել, որ քաղաքացին փորձում է ինքնասպան լինել՝ նետվելով Կիևյան կամրջից: Դեպքի վայր են մեկնել ԱԻՆ ՓԾ Երևան քաղաքի փրկարարական վարչության հրշեջ-փրկարարական ջոկատից մեկ մարտական հաշվարկ և հոգեբանական աջակցության բաժնի հոգեբանական խորհրդատվության գծով հրահանգիչը: Փրկարարների և ոստիկանների համատեղ ուժերով կանխվել է Քրիստինե Բ.-ի (ծնված 1995 թ.) ինքնասպանության փորձը. վերջինս հոսպիտալացվել է «Արմենիա» ՀԲԿ: Անհրաժեշտությունից ելնելով՝ հոգեբանական խորհրդատվության գծով հրահանգիչը այցելել է նաև «Արմենիա» ՀԲԿ, որտեղ քաղաքացուն և նրա ամուսնուն ցուցաբերել է հոգեբանական աջակցություն:


ՊԵԿ նախագահի տեղակալ Շուշանիկ Ներսիսյանը նոր՝ տարեկան հայտարարագիր է ներկայացրել մարտի 30-ի դրությամբ։ Հարկային տարում ՊԵԿ փոխնախագահի կամ Նակոլկա Շուշոյի եկամուտները (վարձատրությանն և կամ դրան հավասարեցված այլ վճարումները) ընդհանուր կազմել են 15․329.761 դրամ։ Տիկին Շուշանիկի վարձատրությանն և կամ դրան հավասարեցված այլ վճարումները 2 տողով են․ մի դեպքում կազմել են 6,570,000 դրամ, մյուսով՝ 8․759.761 դրամ։ Ըստ որում, հարկային տարվա սկզբում Շուշանիկ Ներսիսյանը հայտարարագրել է ընդամենը 235 հազար դրամ դրամական միջոց, իսկ արդեն տարվա վերջում՝ 1․533, 566 դրամ։


Դաշնակցությունն Արցախում քաղաքական ուժերի ու նախագահի թեկնածուների հետ քաղաքական կոնսուլտացիաները շարունակում է։ Մեր տեղեկություններով՝ հանդիպել են հիմնական թեկնածուների հետ․ նպատակը միասնական սկզբունքներով ընտրությունների գնալն է: Հանդիպել են Արայիկ Հարությունյանի, Վիտալի Բալասանյանի, Աշոտ Ղուլյանի, Մասիս Մայիլյանի հետ: Ըստ ամենայնի, մինչև տարեվերջ կհայտարարեն, թե որ թեկնածուին են սատարում կամ առաջադրո՞ւմ են սեփական թեկնածու։ Արցախյան մեր աղբյուրները կտրականապես հերքեցին լուրերը, թե ՀՅԴ-ն հնարավոր է պաշտպանի Վիտալի Բալասանյանին։


Շիրակի մարզպետն այցելել է մարզի ամենատարեց բնակիչներին։ Շիրակի մարզի ամենատարեց բնակիչը Վառվառա Մոսոյանն է, արդեն 103 տարեկան է։ Վառվառա տատն ապրում է Ազատանում, ուժեղ կամքով ու պայքարող տատն անցած հարյուրամյակի ու դրան ավելացած երեք տարիների ընթացքում բազմաթիվ փորձություններ ու խնդիրներ է հաղթահարել, ինչպես ինքն է ասում՝ գլխով հազար փորձանք է անցել։ 1916 թվականի մայիսին ծնված Վառվառա տատիկը 3 երեխա է ունեցել, փոքր որդին է կենդանի հիմա, 13 թոռ, 32 ծոռ ու 15 կոռ ունի: 28 տարեկանում կորցրել է ամուսնուն, մի քանի ամիս անց էլ ականի պայթյունից ոտքից է զրկվել, բայց չի վհատվել ու լավատեսությամբ շարունակել է աշխատել ու պահել զավակներին։ Շիրակի մարզպետ Տիգրան Պետրոսյանին անցած ուրախ ու տխուր օրերի մասին է պատմում տատն ու շնորհակալ հայացքով նշում՝ մեծին հարգողը արժանապատիվ ծերություն կունենա։ Տիգրան Պետրոսյանն այցելել է նաև գյումրեցի Մարիամ Եղիազարյանին։ Մարիամ տատն այս տարի 100 տարեկան է դարձել։ Մարզպետը մարզի ամենատարեց բնակիչներին առողջություն է մաղթել և դրամական պարգև հանձնել։ Հիշեցնենք, որ հոկտեմբերի 1-ը տարեցների միջազգային օրն է։


Մի քանի օր է, ինչ մամուլում տեղեկություններ են տարածվել, թե ՀՀԿ փոխնախագահ Արմեն Աշոտյանը դատի է տալու առաջին փոխվարչապետի պաշտոնակատար Արարատ Միրզոյանին։ Այսօր մամուլում տարածվեց լուր, թե Աշոտյանը հնարավոր՝ դատի չտա։ Սրա առնչությամբ Աշոտյանն իր ֆեյսբուքյան էջում գրում է․ «Այսօր ԺՈՂՈՎՈՒՐԴ օրաթերթում Արարատ Միրզոյանին դատի տալու գործով լուրի վերնագիրը մանիպուլատիվ Է և մոլորեցնող։ Մնացածը՝ ընտրություններից հետո»։


ՀՀ վարչապետ Նիկոլ Փաշինյանը ֆեյսբուքյան իր էջում, ի պատասխան վերջին օրերի խոսակցության և «ջիփային սկանդալի», կիսվել է դստեր՝ Շուշան Փաշինյանի բլոգային տեսանյութով, որին կից գրել է. «Սա էլ Շուշանի արձագանքը «ջիփային սկանդալին»: Նախորդ կիրակի, երբ հորիզոնում նույնիսկ չէր երևում վերահաս սկանդալը, հանպատրաստից, տանու շորերով «փախանք» կառավարական ամառանոցից ու ՊՊԾ-ից: Շուշանն էլ՝ իր սովորության համաձայն, ամեն ինչ նկարեց, նաև որպես ընտանեկան խոշոր իրադարձություն: Միայն խնդրում եմ, դիտողություններ չանեք, որ ետևի նստարանին երեխաների ամրագոտիները գցված չեն: Առանց այն էլ խախտել ենք «Հատուկ պետական պահպանության ենթակա անձանց անվտանգության ապահովման մասին» օրենքը: Փախուստը փախուստ է՝ ժանրի բոլոր կանոններով»: Սա էլ Շուշանի արձագանքը «ջիփային սկանդալին»:)


Բաթումում այսօր ավարտվում է ծանրամարտի Եվրոպայի առաջնությունը: Առավոտյան մրցահերթում մրցահարթակը տրամադրվել էր տղամարդկանց 102 կգ քաշայիններին, որտեղ Հայաստանը երկու ներկայացուցիչ ուներ՝ Սամվել Գասպարյանը և Արսեն Մարտիրոսյանը: Սամվել Գասպարյանը պոկում վարժությունում ոչ այնքան հաջող հանդես գալուց հետո երկու արծաթե մեդալ նվաճեց նախ հրում վարժությունում՝ 209 կգ, ապա նաև երկամարտում՝ 377 կգ: Արսեն Մարտիրոսյանը երկամարտի 368 (168+200) կիլոգրամով հանգրվանեց 6-րդ հորիզոնականում:


Այսօր վարչապետ Նիկոլ Փաշինյանը հերթական վիրավորախառն արտահայտությունները տեղաց հեռուստաընկերությունների հասցեին՝ մասնավորապես ասելով՝ «3-4 հեռուստաալիքի եթերում ինչքան քաղաքական դիակ կա, գարշահոտություն ա տարածում երկրով մեկ»։ Փաշինյանի այս հայտարարության առնչությամբ զրուցեցինք «5-րդ ալիքի» տնօրեն Հարություն Հարությունյանի հետ․ «Հա, ճիշտ է ասում, որ բացեք այդ 3-4 հեռուստաընկերությունները, կտեսնեք։ Մեզ մոտ հոտ կա, բուրմունք չկա, իսկ գարշահոտությունը 3-4 հեռուստաընկերություններում է, և ինքը պետք է ասի, թե որ հեռուստաընկերություններում է։ Հեռուստաընկերություններ են, մեզ գործընկերներ են, բայց իր ասածը մեզ չի վերաբերում, կրկնում եմ՝ մեզ մոտ հոտ կա, բուրմունք չկա, գարշահոտությունը, այո, 3-4 հեռուստաընկերություններում է»,- ասաց Հարությունյանը։ Նրա խոսքով՝ Փաշինյանի հայտարարությունը անտեղի և անլուրջ հայտարարություն է․ «Դա տեղին արտահայտություն չէ, դա շատ անլուրջ հայտարարություն է։ Ես չեմ ուզում ավելի կոպիտ դա մեկնաբանել։ Եթե անգամ իր ասածի մեջ ինքը նկատի ունի իր կուսակիցներին, որ գնում են այդ 3-4 հեռուստաընկերությունները, եթե նույնիսկ դա նկատի ունի, էլի տեղին չէ, որովհետև դա գարշահոտություն չէ։ Իսկ եթե ինքը նկատի ունի այլ հեռուստաընկերություններին, որտեղ իրենք չեն գնում, թող գան, այդ հոտը դարձնեն բուրմունք։ Հիմա արդեն մի քանի հեռուստաընկերություններ իրենք չեն գնում, որովհետև, հասկանում եք, խնդիր կա, իրենք գնում են այն հեռուստաընկերությունները, որտեղ իրենք կարողանում են պայմանավորվել, թե ինչի մասին խոսեն, կամ նախապես իմանան, թե ինչ հարցերի պատասխանեն։ Ես այլ կերպ չեմ կարող դա մեկնաբանել։ Պուպուն իր վրայից հոտ է առնում, ասում է՝ բնից է»,- ասաց Հարությունյանը։


ԱԺ ԲՀԿ խմբակցության պատգամավոր Նաիրա Զոհրաբյանը գրել է․ «Միևնույն է, չարացած, չկայացած ու գազազած ամբոխը երբեք չի ներել ու չի ներելու գեղեցկությունը։ Այո, Հայաստանի, Կիսլավոդսկի, Գլենդելի ու Նովոչերկասկի իմ զայրացած ու մշտապես մուննաթի առաջնագծում գտնվող որոշ հայրենակիցներ և հատկապես կանայք: Ինչքան էլ դա ձեզ զայրացնի, Քիմ Քարդաշյանը, այս ֆանտաստիկ կինը, իր որոշ դերակատարությունն ունեցել է ԱՄՆ-ի Կոնգրեսի կողմից Հայոց Ցեղասպանությունը ճանաչող և դատապարտող բանաձևի ընդունման գործում: Քիմը, մինչ քվեարկությունը, իր 158 միլիոն հետևորդներին կոչ է արել զանգահարել բոլոր սենատորներին, որպեսզի վերջիններս քվեարկեն կողմ: Իսկ էդ 158 միլիոնը էդ նույն սենատորների վերընտրության ժամանակ այդ սենատորներին հաստատ պետք են գալու: Իմ ընկեր սենատորներից մեկն ինձ գրեց, որ Քիմի բանակը բոլորին հատ-հատ զանգում և հորդորում է չտապալել քվեարկությունը: Այնպես որ, իմ սիրելի հայրենակիցների շատ չարացած մի հատված՝ էդպես սրտակեղեք մի հայհոյեք էդ կնոջը, եթե շնորհակալություն հայտնելու ուժ ձեր մեջ չեք գտնում: Ես հասկանում եմ, ես շատ լավ գիտեմ, որ կնոջ գեղեցկությունը, կայացած ու երջանիկ լինելը մեր հայրենակիցների հատուկ մի տեսակի, ընդ որում՝ նաև տղամարդկանց, հասցնում է հոգեխանգարմունքի: Մի՛ արեք, հայհոյելով, վիրավորելով, դուք ընդամենը բումերանգի սլաքը ուղղում եք դեպի ձեզ ու ձեր երեխաները: Միևնույն է, ինչքան էլ հայհոյեք, Քիմը և մնացած գեղեցիկ կայանք շարունակելու են լինել գեղեցիկ ու շարունակելու են անել իրենց գործը: Ես ասում եմ՝ Բրավո Քիմ ու Քիմին եմ ուղարկում Սամվել Մկրտչյանի՝ անգլոամերիկյան պոեզիայի երկհատորյակը, որի առաջին հրատարակությունը Քիմը ունի»:


«Հրապարակ» թերթին կատարված հղումով մի քանի լրատվամիջոցներ նոյեմբերի 27-ին տեղեկություն էին հրապարակել այն մասին, որ մարզպետները համայնքապետերին կանչում և զգուշացնում են ընտրություններին իրենց նախատեսած տոկոսները «չխփելու» դեպքում գյուղապետի պաշտոնին հրաժեշտ տալու մասին: Մասնավորապես ըստ հրապարակման՝ Արարատի մարզպետ Գարիկ Սարգսյանը մարզի համայնքապետերին ասել է, որ ընտրություններից հետո «ընդունում-հանձնում» է կատարելու, թե ով ինչքանով է օգտակար եղել գործող իշխանություններին: ՀՀ գլխավոր դատախազությունում ստեղծված աշխատանքային խմբի շրջանակներում իրականացվող առերևույթ ընտրական հանցագործության վերաբերյալ ԶԼՄ հրապարակումների մոնիթորինգի արդյունքում սույն տեղեկատվությունը քննարկման նպատակով ուղարկվել է ՀՀ Արարատի մարզի դատախազություն: Մարզի դատախազ Սևակ Հովհաննիսյանի կողմից ՀՀ ոստիկանության Արարատի մարզային վարչությանը հանձնարարվել է իրականացնել ստուգողական գործողություններ՝ հրապարակման մեջ ներկայացված հանգամանքները պարզելու նպատակով: Գոռ Աբրահամյան, Գլխավոր դատախազի խորհրդական


Մարտի 1-ի գործով դատական նիստն այսօր հետաձգվեց դատավոր Աննա Դանիբեկյանի բացակայության պատճառով։ Եթե նույնիսկ մի կողմ թողնենք դատական նիստը հետաձգելու իրավական ընթացակարգի հետ կապված խնդիրը, այն որ պաշտպանական կողմը պատշաճ դատավարական ընթացակարգով տեղեկացված չի եղել նիստի հետաձգման վերաբերյալ, այն որ փաստաբանները դատական նիստերի դահլիճում ստիպված են եղել շատ երկար սպասել՝ մինչև պաշտոնապես նիստը հետաձգելու վերաբերյալ պատշաճ հայտարարություն արվի, այն որ դեռևս ուրբաթ փաստաբանների մարտի 17-ի նիստի վերաբերյալ հարցմանն ի պատասխան դատարանից տեղեկացրել են, որ նիստն անպայման կայանալու է, ապա մարդու ազատության հարցի քննարկման ձգձգմանը որևէ արդարացում չի կարող լինել։ Այսօր դատարանը պետք է քններ Ռ. Քոչարյանի խափանման միջոց կալանքը անձնական երաշխավությամբ փոխելու ՀՀ նախկին վարչապետներ Վազգեն Մանուկյանի, Խոսրով Հարությունյանի և Կարեն Կարապետյանի, ինչպես նաև Արցախի նախկին վարչապետ Անուշավան Դանիելյանի միջնորդությունը։ Նիստը հետաձգելը խախտում է մարդու ազատության իրավունքը։ Նիստը հետաձգելը, նույնիսկ դատավորի վատառողջ լինելու պատճառով անդրադառնում է մարդու իրավունքի իրացման վրա։ Անձի ազատության հարցը հրատապ է և անհետաձգելի։ Դատարանը պետք է միջոցներ ձեռնարկեր անձնական երաշխավորության միջնորդությունը հրատապության կարգով քննելու համար։ Իսկ դատական նիստերի այն հաճախականությունը, որով ընթանում է մարտի 1-ի դատավարությունը, որի ընթացքում մարդուն ցուցադրաբար, առանց որևէ հիմնավորման անազատության մեջ են պահում, դատավարության քաղաքականացվածության մասին մտահոգություններն ավելի է խորացնում։ Նույնքան մտահոգիչ են պաշտպանական կողմի կասկածներն այն մասին, որ դատական նիստը հետաձգվել է, որպեսզի ոչ բոլոր երաշխավորողները հնարավորություն ունենան նիստին ներկա գտնվելու։ Քրեական դատավարության օրենսգրքի համաձայն՝ երաշխավորության միջնորդության քննարկման ժամանակ երաշխավորողները պետք է ներկա լինեն դատական նիստին։ Եվ եթե իսկապես հաստատվի փաստաբանի կասկածները, որ նիստը միտումնավոր ձգձգվում է, որպեսզի 4 երաշխավորողներից 1-2 հանրապետությունում չլինեն, ապա ողջ գործընթացի անթաքույց քաղաքականացվածության մասին այլևս որևէ կասկած չի կարող լինել։ Ազատության կանխավարկածի անտեսումը, և ընդհանարպես, ընթացող ողջ դատական պրոցեսը, ապացուցում է կանխակալությունը, որ այսօր որդեգրվել է որպես ընդհանուր գիծ՝ մարտի 1-ի գործի շրջանակներում։ Արտակարգ դրության պայմաններում դատական նիստերի մարդաշատության պատճառով վարակի հնարավոր տարածման հավանականությամբ պայմանավորված միգուցե ողջամիտ կլինի հետաձգել նաև դատական նիստերը, բայց մի բան վստահաբար չի կարող անտեսվել, հետաձգումը չպետք է բացասական անդրադառնա մարդու ազատության իրավունքի պաշտպանության վրա։ Հետևաբար դատական պրոցեսի հետաձգման որոշումից առաջ պետք է լուծում ստանա կալանքը վերացնելու, փոփոխելու մասին հարցը։ Ասյա Օվանյան, ՀՀ Փաստաբանների պալատի անդամ, «Իմ Ձայնը» նախագիծ


Րոպեներ առաջ Արմավիրի քաղաքապետարանի ավագանին գեներալ Մանվել Գրիգորյանին զրկեց Արմավիր քաղաքի պատվավոր քաղաքացու կոչումից: Այսօր կայացած ավագանու նիստում որոշման նախագիծը ներկայացվեց, որևէ քննարկում չեղավ. ավագանու անդամներից ոչ ոք կարծիք չհայտնեց: Ավագանին միաձայն քվեարկեց Մանվել Գրիգորյանին Արմավիր քաղաքի պատվավոր քաղաքացու կոչումից զրկելու օգտին:


ՀՀ ԱԺ մարդու իրավունքների պաշտպանության և հանրային հարցերի մշտական հանձնաժողովի, «Բարգավաճ Հայաստան» խմբակցության պատգամավոր Նաիրա Զոհրաբյանը ֆեյսբուքյան իր էջում կիսվել է տեսանյութով և գրել. «Իսկական սիրո մասին. Սամվել Մկրտչյանի տողերը՝ նվիրված Նաիրա Զոհրաբյանին»:


Սամվել Կարապետյանը կնոջ հետ մասնակցել է հայտնի ռուս կոմպոզիտոր, պրոդյուսեր Իգոր Կրուտոյի 65 ամյակին նվիրված միջոցառմանը։ Այն տեղի է ունեցել Թուրքիայի Բոդրում քաղաքում։ Միջոցառմանը հրավիրված են եղել երաժիշտի ընկերները և շոու-բիզնեսի կոլեգաները։ Երեկոն ունեցել է «սպիտակ Dress-code»․ հրավիրյալները ներկայացել են սպիտակ զգեստներով։ Ներկաների շարքում են եղել Եկատերինա Վարնավան, Տատյանա Նավկան, Ալլա Վեռբեռը, Ժասմինը, Ֆիլիպ Կիրկորովը ու այլք։ Երեկոյից նկարներ է հրապարակել Սամվել Կարապետյանի կինը՝ Էթերին։


«Լուսավոր Հայաստան» կուսակցության նախագահ Էդմոն Մարուքյանը ֆեյսբուքյան իր էջում գրում է․ «Մենք շատ ենք կարևորում կանանց մասնակցությունը քաղաքական գործընթացներում»։


Հուլիսի 27-ին, ժամը 12:40-ին «911» ծառայությանն ահազանգ է ստացվել, որ Սյունիքի մարզի Գորիս քաղաքի «Սատանի կամուրջ» կոչվող հատվածից մարդ է ընկել (մոտ 20 մ). անհրաժեշտ է փրկարարների օգնությունը: Դեպքի վայր է մեկնել ԱԻՆ ՓԾ հրշեջ-փրկարարական ջոկատից մեկ մարտական հաշվարկ: Փրկարարները Գ.Վ.-ի Կ.-ն (ծնված 2003թ.) դուրս են բերել ձորից և մոտեցրել շտապօգնության ավտոմեքենային, ով հոսպիտալացվել է Գորիսի ԲԿ, որտեղ բժիշկները նրա առողջական վիճակը գնահատել են բավարար:


Իրան կատարած պաշտոնական այցի առաջին օրվա վերջին վարչապետ Նիկոլ Փաշինյանը, տիկին Աննա Հակոբյանի և իր գլխավորած կառավարական պատվիրակության հետ հանդիպում է ունեցել տեղի հայ համայնքի հետ: Հանդիպումը կայացել է Թեհրանի «Արարատ» մարզամշակութային միությունում: Վարչապետ Փաշինյանի հետ հանդիպմանը ներկա են եղել հազարավոր իրանահայեր, ովքեր ՀՀ կառավարության ղեկավարին ողջունել են մեծ ոգևորությամբ, ջերմությամբ և ծափողջյուններով: Նիկոլ Փաշինյանը մինչ ելույթով ներկաներին դիմելը՝ գրառում է կատարել «Արարատ» մարզամշակութային միության պատվավոր հյուրերի գրքում: Ողջունելով իրանահայ համայնքի ներկայացուցիչներին՝ Նիկոլ Փաշինյանը, մասնավորապես, նշել է. «Իրանի հպարտ հայության հպարտ քաղաքացիներ, ողջունում եմ բոլորիդ: Ինձ համար մեծ պատիվ է այստեղ գտնվելը՝ մաքուր հայկական, մաքուր հայաստանյան, մաքուր ընտանեկան, մաքուր հարազատ այսպիսի մթնոլորտում: Ուզում եմ ասել, որ սիրում եմ բոլորիդ, հպարտանում եմ բոլորովդ, հպարտանում եմ ձեր ոգով, խոնարհվում եմ բոլորիդ առաջ, որ ապրելով հայրենիքից դուրս, այո, բարեկամական, եղբայրական Իրանում, այնուամենայնիվ շատ կարևոր է, որ ապահովել եք այսպիսի մթնոլորտ: Սա փաստում է, որ Իրանի քաղաքացի լինելը որևէ հակասության մեջ չի մտել և չի մտնում հայ լինելու հետ, հայաստանցի լինելու հետ, հայաստանակենտրոն լինելու հետ: Նախորդ ապրիլ-մայիսին տեղի ունեցած հեղափոխական օրերին, իհարկե, շատ հնարավորություն չեմ ունեցել հետևելու, թե ինչ է կատարվում մեր համայնքներում, մասնավորապես, Իրանի հայ համայնքում, բայց նաև գիտեմ, որ ողջ համայնքն ուշի ուշով հետևել է հայաստանյան իրադարձություններին: Չեմ սասանվի ոչ մի րոպե ասել, որ սիրելի հայրենակիցներ, դուք լիարժեք մասնակիցն ու հեղինակն եք այն ժողովրդական հեղափոխության, որ տեղի է ունեցել Հայաստանի Հանրապետությունում: Անկախ նրանից, թե ով է ֆիզիկապես այդ օրերին եղել ՀՀ-ում՝ առանց ձեր աջակցության այդ փոփոխությունները տեղի չէին ունենա: Այո, ձեզնից յուրաքանչյուրն իր սիրով, ուշադրությամբ Հայաստանում տեղի ունեցած ոչ բռնի, թավշյա, ժողովրդական հեղափոխության լիարժեք մասնակիցն է, և Հայաստանում տեղի ունեցած ժողովրդական հեղափոխության հաղթանակը ձեզնից յուրաքանչյուրի անհատական հաղթանակն է, որովհետև այս հաղթանակը միասնություն է բերել հայ ժողովրդին և այդ միասնությունը երբեք որևէ բանով չի խաթարվելու: Ուզում եմ հստակ արձանագրել. այո ՀՀ-ում սփյուռքի հետ կապված հարցերում կարող են լինել քննարկումներ, բանավեճեր, տարբեր մոտեցումներ և տեսակետներ, բայց ուզում եմ մի կոնկրետ խնդիր դնել բոլորիս առաջ, առաջին հերթին, իհարկե, իմ և մեր կառավարության առաջ. պետք է բացառել այնպիսի գործողությունները, որոնք որևէ կերպ կասկածի տակ կդնեն այն բացառիկ ազգային միասնությունը, որ այսօր վայելում է հայ ժողովուրդը Հայաստանում, Իրանում և ի սփյուռս աշխարհի: Այդ միասնությունը դուրս է ցանկացած քաղաքական, կուսակցական շահից, մեր ազգային միասնությունը վեհ է ամեն ինչից և բոլորս ծառայում ենք այդ ազգային միասնությանը: Չեմ կարող իմ առանձնահատուկ հարգանքի և գնահատանքի խոսքերը չասել «Արարատ» ակումբին, որը երկար տարիներ անհատական ջանքերով, համայնքի ջանքերով, առանձին խմբերի ջանքերով, կուսակցությունների ջանքերով կարողացել է ստեղծել այսպիսի մի բացառիկ հայկական օջախ, որի ամեն քարից, ծառից, ամեն անկյունից երևում է հայկականությունը: Սա իսկապես մեր միասնական հպարտությունն է, շնորհակալություն եմ հայտնում «Արարատ» ակումբի սիրելի մասնակիցներ, կազմակերպիչներ: Ընդգծում եմ, որ այս ծառայությունը բացառիկ է ոչ միայն Իրանի հայ համայնքի, այլ ընդհանրապես հայության և ՀՀ-ի համար: Ուզում եմ ընդգծել նաև այն բացառիկ ծառայությունը, որ այստեղ իրանահայ համայնքում ունեցել է և ունի Հայ Առաքելական եկեղեցու իրանահայ թեմը, Հայ Կաթողիկե եկեղեցին, Հայ ավետարանական եկեղեցին: Այն, որ բոլորս այստեղ նույն տանիքի տակ ենք հավաքված՝ ընդգծում է, որ մեր ժողովրդի պատմության համար իսկապես նոր էջ է բացվել, և այդ պատմության մեջ մեզնից յուրաքանչյուրն ունի գրելու և ստեղծելու իր բաժինը: Մեր հեղափոխության և կառավարության մեծագույն առաքելությունն այն է, որ մեզնից յուրաքանչյուրը, ձեզնից յուրաքանչյուրը, մենք՝ որպես ամբողջություն, ոչ միայն հավատանք մեր հայրենիքի, ժողովրդի ապագային, այլև վստահ, համոզված լինենք, որ մենք հաղթական քայլելու ենք 21-րդ դարում: Սա մի նոր համազգային քայլարշավ է, որով մենք նոր էջ պետք է բացենք մեր ժողովրդի պատմության մեջ: Շնորհակալություն եմ հայտնում, որ դուք այսպիսով արձանագրում եք նաև ձեր հավատարմությունն այն արժեքներին, որ բերեց տեղի ունեցած ոչ բռնի, թավշյա, ժողովրդական հեղափոխությունը: Մեր միասնական խնդիրը հետևյալն է. մենք այլևս չունենք Հայաստանի օրակարգ և Սփյուռքի օրակարգ, ունենք համազգային օրակարգ, որի նպատակը մեր համազգային նպատակների և երազանքների իրագործումն է: Բազմիցս ասել եմ. շատ երկար ժամանակ տառապանքների մեջ, չարչարանքների մեջ մեր ժողովուրդը երազել է, մենք երազել ենք նոր հաղթանակների, նոր երջանկության և նոր միասնության մասին: Ուզում եմ ասել, որ եկել է երազանքները կյանքի կոչելու ժամանակը և այսօրվա ձեր ներկայությունը վկայում է, որ մենք միասնական ենք և վճռական երազանքները կյանքի կոչելու ճանապահին, լինի դա տնտեսապես Հայաստանը հզորացնելու, լինի Արցախի ժողովրդի արդար պահանջի իրացման, լինի մեր երազանքների իրացման հարցը: Մենք մեր ձեռքերով պետք է կերտենք մեր ապագան, այնպես, ինչպես մեր ձեռքերով կերտել ենք մեր ներկան: Մեր ճակատագիրն այլևս արևելքներում, հյուսիսներում և հարավներում չէ, այլ մեր ձեռքերում է, և մենք որպես արժանապատիվ քաղաքացիներ՝ մեր ձեռքը պետք է վերցնենք մեր ճակատագրի ղեկը և որպես պետություն, որպես ժողովուրդ պետք է առաջնորդենք նորանոր հաղթանակների: Բայց ուզում եմ նաև ընդգծել, որ այս երազանքների իրականացումը յուրաքանչյուրիցս, առավել ևս ինձնից, կառավարությունից է կախված: Ձեր առանձնահատուկ պարտականությունն այսօր դուք կատարեցիք, որովհետև հանդիպումից այնքան էներգիա, ուժ ստացա, որ Հայաստան վերադառնալուց հետո իմ առաքելության մեջ լինելու եմ կրկնակի, եռակի, քառակի ջանասեր: Ուզում եմ շնորհակալություն հայտնել այսպիսի հանդիպման և մթնոլորտի համար: Ուրեմն կեցցե՛ ազատությունը, կեցցե՛ Հայաստանի Հանրապետությունը, կեցցե՛ հայ-իրանական բարեկամությունը, կեցցե՛նք մենք և մեր երեխաները, որ ապրում ենք և ապրելու ենք որպես ազատ, հպարտ և արժանապատիվ ժողովրդի արժանապատիվ և հաղթական զավակներ: Շնորհակալ եմ»: Այնուհետև վարչապետ Փաշինյանը պատասխանել է ներկաների մի շարք հարցերին, որոնք վերաբերել են Հայաստան-Սփյուռք հարաբերությունների ամրապնդմանը, Իրան կատարած այցին և բանակցությունների արդյունքներին, ՀՀ կառավարության առաջնահերթություններին, Լեռնային Ղարաբաղի հակամարտության կարգավորմանը, հայ-թուրքական հարաբերություններին ու այլ թեմաների:


«Չորս տարի առաջ այս օրը մեր զավակները՝ ավագ ընկերների կողքին, փառքով պսակեցին իրենց անունները՝ կրկնեցին իրենց հայրերի ու պապերի՝ շուրջ երեք տասնամյակ առաջ կատարած սխրանքը, որպեսզի երիցս հաղթանակած Արցախում այսօր կարողանան ընտրություն կատարել ոչ թե կյանքի ու մահվան, այլ հանուն արժանապատիվ ապագայի». ՀՀ 3-րդ նախագահ, Արցախի հերոս Սերժ Սարգսյանը շնորհավորական ուղերձ է հղել Արցախում կայացած համապետական ընտրությունների առթիվ. Սիրելի՛ հայրենակիցներ, Մարտի 31-ին ուշադրությամբ հետևել եմ Արցախում համապետական ընտրությունների անցկացման ընթացքին: Ընտրություններն այլևս կայացած են, նախնական արդյունքները՝ ամփոփված: Եվ ինչպիսին էլ լինեն առանձին պետությունների ու կազմակերպությունների արձագանքները՝ ճանաչեն կամ չճանաչեն միջազգային չափանիշներին համապատասխան անցկացված հերթական այս ընտրությունների արդյունքները, աներկբա է, որ Արցախի քաղաքացիներն իրացրել են իրենց անօտարելի իրավունքը և ազատորեն արտահայտել իրենց կամքը: Կարևոր է շարունակել այս իրողությունը միջազգային հանրությանը, գործընկեր պետություններին ընկալելի դարձնելու համատեղ աշխատանքը: Արցախի նորընտիր իշխանությունները պետք է կենտրոնացնեն իրենց ջանքերը ԼՂ հիմնախնդրի կարգավորման ուղղությամբ ու նաև այս փաստարկով ամուր և վստահ ներկայացնեն արցախցիների ձգտումներն ու իղձերը: Նույն գիտակցումով և մեր ազգային շահերից ելնելով՝ առաջին հերթին ինքներս պետք է ընդունենք Արցախում հերթական ժողովրդավարական ընտրությունների արդյունքները, մի կողմ դնենք մեր անհատական և քաղաքական համակրանքներն ու ցանկությունները և հարգենք Արցախի քաղաքացիների ընտրությունը: Ուրախ եմ, որ այս մտայնության կրողն են նաև ընտրապայքարին մասնակցած՝ հերոսական անցյալ ունեցող իմ մարտական ընկերները և Արցախի առանցքային այլ քաղաքական ուժերի ներկայացուցիչներն ու անհատները, որոնք պատրաստ են միմյանց ձեռք սեղմելու և տրամադրված են համագործակցության: Արցախը եղել և մնում է մեր ժողովրդի հաղթանակի ոգին, միասնականության խորհրդանիշը և ամենօրյա հոգածության առարկան: Վտանգի մեջ գտնված մեր հայրենիքի մի հատվածը պաշտպանելու համար մեր ժողովուրդը չի խնայել ոչինչ, տվել է ամենաթանկը՝ իր զավակների կյանքը: Չորս տարի առաջ այս օրը մեր զավակները՝ ավագ ընկերների կողքին, փառքով պսակեցին իրենց անունները՝ կրկնեցին իրենց հայրերի ու պապերի՝ շուրջ երեք տասնամյակ առաջ կատարած սխրանքը, որպեսզի երիցս հաղթանակած Արցախում այսօր կարողանան ընտրություն կատարել ոչ թե կյանքի ու մահվան, այլ հանուն արժանապատիվ ապագայի: Փա՛ռք մեր հերոսներին: Հուսով եմ, նախագահական ընտրությունների երկրորդ փուլը ևս կանցնի նույնպիսի բարձր մասնակցության ու կազմակերպվածության պայմաններում, և Արցախի նորընտիր իշխանությունները կլծվեն երկիրը աշխարհաքաղաքական այս բարդ և մարտահրավերներով ու վտանգներով լի պայմաններում ղեկավարելու չափազանց պատասխանատու առաքելությանը: Ուզում եմ վստահ լինել, որ աշխարհը պատուհասած համաճարակի դեմ իշխանությունների ձեռնարկած կանխարգելիչ միջոցառումները տվել են ցանկալի արդյունքը, և առաջիկայում մտահոգվելու առիթ չենք ունենա: Այդ վտանգը աշխարհում դեռ չեզոքացված չէ: Խնդրում եմ շարունակեք զգոն լինել, հոգ տանել ձեր առողջության և կյանքի մասին: Ինքներդ եք հասկանում՝ առջևում դեռ շատ դժվարություններ կան հաղթահարելու: Ես էլ ուժերիս ներածին չափով պատրաստ եմ շարունակելու ջանքերս՝ հանուն Արցախի խաղաղության և անվտանգության, ի նպաստ Արցախի Հանրապետության միջազգային ճանաչման և ի բարօրություն Արցախի քաղաքացիների: Արցախի շահը վե՛ր է ամենից: Սիրելի քույրե՛ր և եղբայրնե՛ր, Շնորհավորում եմ ձեզ և մեզ բոլորիս՝ ազատ, արդար, թափանցիկ և մրցակցային ընտրությունների անցկացման առթիվ: Շնորհավորում եմ նաև խորհրդարան անցած քաղաքական ուժերին, որոնք մեծ պատասխանատվություն ունեն ինչպես Արցախի քաղաքացիների, այնպես էլ ամեն օր Արցախով ապրող, տասնյակ տարիներ Արցախին ամեն կերպ աջակցող՝ համայն հայության սպասումներն արդարացնելու առումով: Աստված զորավիգ և պահապան Արցախին և մեր ողջ ժողովրդին:


Վաղ առավոտից ԱԱԾ-ն քննչական գործողություններ, խուզարկություններ է իրականացնում Գագիկ Խաչատրյանին պատկանող տանը, բնակարանում, առանձնատանը, ինչպես նաև Գագիկ Խաչատրյանի հետ կապ ունեցող անձանց տարածքներում։ Օրվա գլխավոր լուրերը լսեք ձայնագրությունում։


Նախագահի աշխատակազմի ֆեյսբուքյան էջը գրել է․ «Մենք ունենք նախագահական նոր նախաձեռնություն, որը կոչվում է ATOM (Advanced tomorrow) և ուղղված է Հայաստանում գիտության և տեխնոլոգիաների զարգացմանը։ Այս ծրագրի շրջանակում նախատեսվում է ստեղծել գիտության ու տեխնոլոգիաների քաղաք, համագործակցելու ենք աշխարհի խոշոր տեխնոլոգիական ընկերությունների հետ՝ ինչպիսիք են «Դասո Սիսթեմս»-ը, «Թալես»-ը, «Լեոնարդո»-ն, IBM-ը և այլն: Ուրախ կլինենք համագործակցել նաև Թեյդեի հետ: Կարծում եմ՝ համագործակցության լուրջ հնարավորություններ կան նաև Թեյդեի ու Բյուրականի աստղադիտարանների միջև»: Աշխատանքային այցով Իսպանիայի Թագավորությունում գտնվող Հանրապետության նախագահ Արմեն Սարգսյանն օգոստոսի 13-ին այցելել է հանրահայտ Թեյդե աստղադիտարան»։


Փաշինյանների ընտանիքն արդեն ապրում է նոր հիմնանորոգված առանձնատանը։ Մենք օրեր առաջ գրել էինք, որ կառավարական ամառանոցների տարածքում՝ Կոնդում բուռն շինարարություն է ընթանում։ Մեր տեղեկություններով, հիմնանորոգվում էր այն առանձնատունը, որտեղ վերջին տարիներին ապրել է Սերժ Սարգսյանը։ Փաշինյանների ընտանիքը որոշել էր փոխել առանձնատունը՝ քանի որ հինը չէին հավանում, իսկ Սերժ Սարգսյանի ապրած շենքում առանց հիմնանորոգման չեն ցանկացել ապրել, համարելով, որ այն բավարար բարեկեցիկ չէ և հին տիրոջ աուրան է թևածում։ Քանի որ «Կոնդի առանձնատների տնտեսություն» ՊՈԱԿ-ի կառավարման լիազորությունն անցել է կառավարության աշխատակազմին, զանգահարել էինք կառավարություն, որտեղից մեզ ասել էին, որ 2019 թվականի ընթացքում ոչ միայն Սերժ Սարգսյանի, այլև ընդհանուր թվով 8 առանձնատուն՝ գումարած կաթսայատունը, ընթացիկ վերանորոգումների են ենթարկվում։ Հարցին, թե դա ինչով է դա պայմանավորված, ասել էին․ «Պայմանավորված է ընթացիկ վերանորոգումներով, սա տնտեսություն է, որում մշտապես վերանորոգման խնդիրներ են առաջանում․ ջրահեռացում, բարեկարգում և այլն»։ Սակայն մենք պարզել էինք, որ սա ընթացիկ վերանորոգում չէ՝ փոխվում է տառացիորեն ամեն ինչ՝ սենյակների դասավորությունը, դիզայնը, միայն արտաքին պատերն են մնալու նույնը։ Մեր աղբյուրների վկայությամբ, ծախսվում է մոտ 2 միլիոն դոլար՝ կառավարության պահուստային ֆոնդից։ Առանձնատունը հիմնանորոգվում է, որպեսզի Նիկոլ Փաշինյանի ընտանիքը տեղափոխվի նոր մասնաշենք։ Նախօրեին՝ Սինգապուրի վարչապետի տիկնոջ հյուրընկալության լուսանկարներից պարզ դարձավ, որ ամառանոցի հիմնանորոգումն ավարտված է և վարչապետի ընտանիքն արդեն ապրում է նոր շքեղ շենքում։ Հետաքրքիր է՝ արդյոք վարչապետը լայվ կմտնի՞ այս առանձնատնից, ինչպես արեց անցած տարի՝ երբ նոր էր տեղափոխվել կառավարական ամառանոց, և կցուցադրի՞ արդյոք նոր առանձնատան ողջ ինտերիերը՝ սկսած արտաքնոցներից, վերջացրած բակով։ Մեզ ասացին, որ նոր առանձնատունը էականորեն տարբերվում է նախորդից, այստեղ անգամ վարսավիրանոց կա՝ հատուկ առաջին տիկնոջ համար կառուցված։ Հիշեցնենք, որ Կոնդի առանձնատներում այժմ 2 ընտանիք է ապրում՝ Նիկոլ Փաշինյանի և Արարատ Միրզոյանի ընտանիքները։


«Թումանյանի շրջանի Հագվի գյուղում «Իմ քայլը դաշինքը» ջախջախում է»։ Այս մասին ֆեյսբուքյան էջում հայտնում է վարչապետի պաշտոնակատարի օգնական Արեն Մկրտչյանը։ Երեկ ֆեյսբուքահայության շրջանակներում նոր «Չելենջ» է մոլեգնել․ մարդիկ համացանց են ներբեռնում իրենց 10 տարվա վաղեմության նկարները՝ այդպես մարտահրավեր նետելով իրենց ֆեյսբուքյան ընկերներին, իսկ մարտահրավերի իմաստն այն է, որ մարդկանց զգալի մասը ամաչում է իր նախկին լուսանկարներից։ Նախաձեռնությանը միացել են մի շարք պետական պաշտոնյաներ, հասարակական և քաղաքական գործիչներ և հանրային դեմքեր։ Չեն ուշացել նաև հումորային տարբերակները։ Լուսանկարում Տրանսպորտի նախկին փոխնախարար, ներկայումս ԱԺ «Իմ քայլը» խմբակցության պատգամավոր Արմեն Փամբուկչյանն է։ Լուսանկարում հասարակական գործիչ Նարեկ Սամսոնյանն է։ Լուսանկարում «Իրազեկ քաղաքացիների միավորում» ՀԿ նախագահ Դանիել Իոաննիսյանն է։ Լուսանկարում Արցախի նախկին ՄԻՊ Ռուբեն Մելիքյանն է։ Լուսանկարում նախկին քաղակտիվիստ, Աջափնյակ վարչական շրջանի ղեկավարի տեղակալ Արամ Մանուկյանն է։ Լուսանկարում պատմաբան, լրագրող, Արարատ Միրզոյանի մամուլի նախկին քարտուղար Կարպիս Փաշոյանն է։ Լուսանկարում Երևանի ավագանու «Իմ քայլը» խմբակցության անդամ Ավո Գասպարյանն է։ Լուսանկարում «Վիտամին» ակումբի անդամ, հումորիստ Տիգրան Գևորգյանն է՝ Տիկոն։  Լուսանկարում «Ազատություն» ռադիոկայանի լրագրող Նարինե Ղալեչյանն է։ Լուսանկարում ՔՊ մի շարք անդամներ են։ Հումորային տարբերակները՝  «Չելենջին» միացել է նաև ԱԺ ՀՀԿ-ական նախկին պատգամավոր Արփինե Հովհաննիսյանը։


ՀՀ նախկին վարչապետ Հրանտ Բագրատյանը ֆեյսբուքյան իր էջում գրել է․ «Glase-ի համաժողովին ելույթս է եզրափակիչ ընթրիքի ժամանակ։ Այն այն մասին է, թե ինչպես են խոշոր տերությունները փոխում ներդրումների հոսքերը (դրանք այսօր աղքատ երկրներից գնում են դեպի հարուստ երկրներ), թե ինչպես ծախսերն ավելացնելուն զուգահեռ աճում է ՀՆԱ-ն և այդ ցուցանիշը (Չխոսենք հիմար ՏԱՑ-ի մասին) չի նպաստում համաշխարհային տնտեսության ռեսուրսատարության անկմանը։ Ի վերջո անիմաստ է դառնում աղքատ երկրներում ապրելը և տարեկան 25-30 մլն միգրանտներն անխուսափելի են դարձել։ Ելույթից հետո առանձին մոտեցան և ասածիս հետ կապված համերաշխություն հայտնեցին Լեհաստանի ՆՆ Ա.Կվասնեսկին, Բրազիլիայի ՆՆ Դ.Ռուսեֆը, Կոլումբիայի ՆՆ Էռնեստո Սամպեր Պիզանոն (նա, ի դեպ, հպարտությամբ նշեց, որ Արմենիա անունով քաղաք ունեն)»։


ՀՀ գլխավոր դատախազ Արթուր Դավթյանի հոկտեմբերի 10-ի հրամանով Լոռու մարզի դատախազի տեղակալ, արդարադատության երկրորդ դասի խորհրդական Գարեգին Ժորայի Մանուկյանը փոխադրվել և նշանակվել է Լոռու մարզի դատախազի պաշտոնում։  ՀՀ գլխավոր դատախազի հոկտեմբերի 11-ի հրամանով Երևան քաղաքի Ավան և Նոր Նորք վարչական շրջանների դատախազի տեղակալ, արդարադատության երրորդ դասի խորհրդական Պետրոս Վարդանի Մարտիրոսյանը փոխադրվել և նշանակվել է Սյունիքի մարզի դատախազ։


Երեկ Հանրապետության հրապարակի մետրոյի մոտ տեղի ունեցած «ՀուԶանք ու Զանգ» ներկայացումը բուռն քննարկման թեմա է դարձել: Հիշեցնենք, որ միջոցառումը առանց միջադեպի չի անցել։ Ներկայացումը ուղեկցվել է մի քանի անձանց «ամոթ,ամոթ» վանկարկումներով։ Ներկաներից ոմանք համարում են, որ այն սատանիզմի դրսևորում էր և արվեստի հետ որևէ աղերս չունեցող անհասկանալի մի բան: Այսօր մի շարք քաղաքացիներ՝ հասարակական-քաղաքական գործիչ, բժիշկ-նեյրովիրաբույժ Մարինա Խաչատրյանի, Ազգային արժեքների պաշտպանության «Կամք» հասարակական նախաձեռնության հիմնադիր Վահագն Չախալյանի գլխավորությամբ նշված վայրում խունկ էին ծխում, աղոթում՝ տեղի ունեցած «սրբապղծությունը» մաքրելու համար: